Nupi Pasal Neizo Hrang Zarhkhatah SEX Veiziat Hman A Tha? - Chinland Today Media\nApril 12, 2016 1:02 pm·0 comments\nZantin nupa sinak hman tlangnak in nupa karlak ah duhdawtnak le lungawinak a suahpi, tiin mi tampiin an rel ih a si ngaingai dan pawl khal sibawi thiam pawl le zingzoitu pawl in an rak sim dah theu.\nSanthar mithiam pawl cun, nupa nei aw zo mi pawl in ziangtluk in SEX a hmang tlang ding timi zingzoinak an tuah. Mi hrekkhat ih ruahdan, nitin umtlangnak lole a tamthei bikih hman ding timi pawl hi a rak tha hleice cuanglo.\nCanada ram ih phunsang tlawng, Dalhousie University pawl cun zingzoinak an tuah sal ih danglam zetin an hmusuak. Nupa in zarhkhat ih veikhat lole veihnih tluk umtlangnak khalin duhdawtnak le lungawinak nasa sin a suah ter tiin an tarlang.\nNitin nupa sinak hman a sual tinak lam siloin nawmnak tawp thleng lo ih nitin hman menmen hnakin zarhkhat veikhat, pakhat le pakhat duhdan siarawk ton ih hmannak in lungawinak tawp a suahter thei tiin an hmusuak.\nUS ram ih nupa nei aw thar mi le umtlangnak rei zo mi 28000 pawl hnen ah thusuhnak an tuah vivo ih SEX hmannak in lungawinak le duhdawtnak a suahpi tiin an sim thluh cio. Asinan nitin ih hmannak ihsin a si cuanglo tiin an sim.\nZarhkhat veikhat hmangtlang dingin a ni bik khiah hranpa lawngte thiltul a si tiin an ruat cio lo. Nupi le pasal ih duhhiar caan theihthiamsak ih diriamnak hawlsak hi a caan thabik a si titla in zingzoinak an tuah thar mi ahcun an tarlang.\n(Visited 1,652 times, 45 visits today)\nLeitlunpum Huap Khristian Thuthang


Harhdamnak hrang Kawpi ih thatnak | Radio Veritas Asia\nKawpi ih thuhla\nKawpi cu a hlum pungsan asiih a hnah pawl thawn a thuahthuah ih um mi a si. Kawpi cu cruciferous hanghnah hangrah phun a siih kiahlan, kawpi par pawl thawn khal a phun an bang aw. Cui cruciferous hanghnah hangrah phun ah harhdam nak hrang that nak a pe tu pawl a tel ruangah minung taksa ih hmun then tampi ah tamzet in harhdam nak hrang that nak a pe thei.\nKawpi cu a hnah pawl thawn a thuah thuah in a khuh aw ih a sunglam ih a hnah pawl cu nisa thawn a tong aw lo ruangah a no. Kawpi ah (1) a hring (2) a sen le (3) a hnah kiang ih a kir mi tiin phunthum a um. A hring mi Kawpi cu a tanglam kha a zawng a mal ih a tlun lam ah mal teten a zawng a hring deuh. A hring le a sen mi Kawpi pawl ih a hnah a tlun lam cu a no. A sen mi Kawpi ih a sen dup zawng asilole a dup par ah thihri vekin a feh.\nKawlram ah a man a ol a hring mi Kawpi cu tampi ei a si. A sen mi Kawpi sungih a tel mi antioxidant cu, a hring mi Kawpi hnak in let 6 ihsin let 8 tiang a sang ruangah Kawpi khal tuletu ei a tul. Kawpi cu hmin loih ei nak hnak in suan mi ei nak in harhdam nak hrang that nak a um ter. Asinan reipi suan ti duhsan cu asilo. Kawpi kha suan hlan ah minute 5 hrawng at cia a tul ih, minute 7 hrawng suan nak in harhdam nak hrang that nak a pe.\nKawpi cu Vitamin K le Vitamin C pawl a kom nak a hrampi a si. Cuihleiah aahmindat, manganese tattuh dat, folate dat, Vitamin B6 potassium, tattuh dat le Mega 3 fatty acid dat pawl khal tampi a tel. Cui hleiah kawpi sungah Vitamin B1, Vitamin B12, Vitamin A le protein dat pawl a tel. Siilam ih an kawh mi vekin (1) antioxidant tam nak, (2) anti inflammatory tam nak, (3) glucosinolates tamzet ih a um ruangah cancer nat a phunphun kha a kham thei.\nKawpi cu suangih einak in minung taksa sungih hnit kha tha a tha ter ih, rawl rial nak ah bom nak a pek ruangah colostrum khal a tla ter. Cuihleiah Kawpi sungah isothiocyanate a tel ih cui dat in phu cancer, ril cancer le mipa pawl ih taksa na cancer pawl tam zet in a kilhim sak. Curuangah olten lei a ngah ih, man khal ol, suan tik khalah hnatuan buai loin, a thaw khal a thaw ih, that lo nak nei loin harhdam nak hrang that nak a pe tu Kawpi cu "rawl khal in sii, sii khal in rawl" an tivekin ei tlang dingah a tha a si.


ASEAN meeting ih ralbawi Min Aung Hlaing an sawm nak san - Falam Online Media\nASEAN meeting ih ralbawi Min Aung Hlaing an sawm nak san\nApril 19, 2021 April 20, 2021 Ni Hnem Sung\t0 Comments\nMyanmar thu thawn pehpar in atufang leitlun ramkhel thiamsang pawl ih thlirbikmi pakhat cu ASEAN meeting ah Myanmar ralbawi Min Aung Hlaing an sawm ve mi hi a si.\nASEAN meeting ih Min Aung Hlaing tel ding thu cu Myanmar mipi` cozah dik tiih ruahmi NUG – National Unity Government an dinsuah hnu a nikhatnak April 17 ah Thailand Ministry of Foreign Affairs zung in a phuangsuak ih Myanmar mipi` cozah dik NUG um cingin ralbawi Min Aung Hlaing lamlam ASEAN meeting ih an sawm cu Myanmar ram hnen pawl in an lungput dik an langter mi a si tiah ramkhel thiamsang pawl in an sim.\nA ruh lang ding ko ih kan simfing ding a si le ASEAN meeting ih Min Aung Hlaing an sawm cu Myanmar telin kan ram hnen 10 kom khawm ih dinsuahmi ASEAN pawlkom hin Min Aung Hlaing hohami SAC hi Myanmar cozah dik ah a pom sawn tinak a si. Cumicu ramkhel thiamsang ṭhenkhat ih hmuh dan a si ih The 88 Generation Peace and Open Society (၈၈မျိုးဆက် ငြိမ်းချမ်းရေးနှင့် ပွင့်လင်းလူ့အဖွဲ့အစည်း) khalin Min Aung Hlaing meeting an sawm thu ah ASEAN nasaten a sawisel ih ralrinnak khal a pe cih.\nThe 88 Generation Peace and Open Society (၈၈မျိုးဆက် ငြိမ်းချမ်းရေးနှင့် ပွင့်လင်းလူ့အဖွဲ့အစည်း) cun an mai` Facebook Official cahmai ah hitin an tarlang.\n“ASEAN pawlkom cu mai hrang cang-ai khorh lungput neitu an si ih an pawlkom sungtel ramsung ih buainak a um tikah hlawhtling ko hmalaknak an nei thei dah lo/an tum lo. Cumicu zahthlak mualphonak tumzet a si. Cun, Myanmar rampi Dothlennak hrang kum 30 sung a talbuai lai ah ralkap lam ah ṭang sawn in thuanthu mawilozet neitu a si.”\n“Atu khalah mipi` hriltlinmi cozah kaireek tahratin duhtawk ih mipi sawisa rerotu ralkap sawn cu mithmai a pe zetin a lang.”\n“Curuangah ASEAN meeting ih ralkap an sawm mi cu nasaten kan soisel ih SAC ralkap pawl in Myanmar mipi an that bet vivo a si le an mah lawng siloin ASEAN khalin mawh a phur timi kan phuang duh” tiah an tarlang.\nLeitlun ramkhel thiamsang ṭhenkhat khalin ASEAN meeting ih Min Aung Hlaing an sawm nak san cu Myanmar ralkap ukhruainak san lai ih Myanmar ramsung ah duhtawk ih an rak cangvai thei vekin a tu khalah beiseinak an nei sal ruangah a si tiah an sim.\nASEAN sungtel ram pawl lawng siloin kan ramhnen India khal hin an ram ham ṭhat nak ding a si cun ziangvek thil thleng khal pawi an ti lo. India cozah Luban pakhat cun “Democracy maw kan ram hlawknakding timi ah kan ram hlawknakding hi number 1 ih kan ret sawn mi a si” tiah a rak rel dah.\nASEAN meeting cu April 24, Indonesia, Jakarta ih tuah dingmi a si ih meeting ah Myanmar ram buainak thuhla an rel ding. Hih meeting ah Myanmar cozah hruaitu dinhmun ih sawm a si mi ralbawi Min Aung Hlaing cu a mah rori a feh ding tiah thuthang a suak lawk nan Online Video hmuhtonnak sawn in a tel sal tum tiah ramsung media ṭhenkhat in an tarlang.\n← Chin raltlan tamzet umnak Delhi khualipi ah Covid mina a phul in an phul\nRalkap le Palik ih Mi hringhronak cakuat cu a rapthlak tuk →\nParty sungtel zaten humhimnak kan pe thei lo – USDP Chairman U Than Htay\nKalaymyo ih Mi 4 That Tuar ṭum Video tawi puut darh\nJune 24, 2021 June 24, 2021 Ni Hnem Sung 0


Phar dawlmi Pahbalnak - Chinland Today Media\nJanuary 31, 2009 12:31 am·0 comments\nTisa hiarmi, hmuhmi le duhmi thil, hmaihngal porh awknak hmuahhmuah hi Pathian hnen ihsin a rami an si lo. –1 Johan 2:16\n– Suahlannak 25-26\n– Matthai 20:17-34\nPeng 4000 saumi Taluk ram ih Great Wall phardawl cu an ram saklam ihsin a run dotu pawl khamnak ih sakmi a si. 259-210 BC ah siangphahrang Shi Huangdi in phardawl a thok. Asinain AD 1644 ah Manchu pawl in pahbal in an ra lut. Ming siangphahrang cithlah raalbawi nawhthuh pekin an lut theimi a si.\nJerusalem khua hlun phar an dawllai ah Nehemiah in a dodaaltu an raal pawl ih phiar an tum daan a thei ngah. Curuangah raalvengtu a tuah. Hnattuantu a hrek in an ttuan ih a hrek in raal an kil (Neh. 4:13-18).\nKhristian kan si vekin kan thlarau nun zianghman in a pahbal lonak dingah kilhim kan ttul. Khristian pitling khal in kilven awk a ttul thotho.\nJohan in raal kil ding hmun thum in sim. Tisa hiarnak, mit ih zoh hiarnak le porh awk hmang nun (1 Johan 2:16). Himi raal pawl in Pathian hnen le a Ttongkam ihsin in pial hloter ih raal pawl lut thupnak ding ong an taanta.\nTuni in lemsiahtu thil theih suak tum uhsi! Kan daithlang pangih sangka sungah sualnak a lut ahcun an karhzai dingih in cimnen ding. Phar pahbal ding siang hlah uhsi!\nSual ttha lozet ih thil tuahnak a si lo men ding,\nKan hna in ngamter ih kan zumnak tthang ding a dawn;\nThil fate takte men a si ttheu,\nKan mit a kaih hrem ih lungawinak in ruk sak.\nLeilung le a sungih thil milai ih tlaihsanmi pawl an hloral vingvo nain Pathian duhnak a tuahtu cu kumkhua in a nung ding. (1 John 2:17)


Zaangfah hnakih Uak deuh - Chinland Today Media\nAugust 24, 2012 1:03 am·0 comments\nBible Siar Ding: Nehemiah 9:17-33\nNang cu zaangfahnak le thinpemnak neitu Pathian na si. – Nehemiah 9:31\nZaangfah zawnruahnak (compassion) timi cu zaangfah (pity) timi hnak cun a uak deuh. Zaangfah zawnruahnak cu midang pawl in zonzaih retheinak an tuarmi kan hmuh tikah kan thinlung sungin nasazet in kan tuarpi ve lawng si loin an harsatnak sung ihsin ruunsuah duhnak thinlung tiang kan neihmi khi a si.\nBible in atu le atu Pathian cu zaangfah zawnruahnak ih khat a si zia a tarlang nolh saal cingcing. Eden hmuanduum ihsin thokin, Bawipa cun Adam le Eve teih pahnih hi an thungai lonak (disobedience) sual ruangah taansan le hnong mai zo ding asinan, Pathian cun cuti’n a tuah siang lo. Cumi ai ah, an hnenah a ralai dingmi Rundamtu ih thu a sim ih an sualnak ruangih buainak pawl tidam theinak sawn a sim riangri a si.\nPathian in Israel miphun cu Amai’ minung si dingih a hril hnu ah, annih pawl cun an Pathian cu thungai lonak le dodalnak sawn in an lehrul. Bawipa in, hiti vekih nan nun asile a hnuthlun a ttha lo ding sokhaw, ti’n raalrinnak a pe cingcing. Asinan annih cun an lungruh le an hngawng khohter in an nun daan kel te’n an nung vingvo thotho. An mawhpalh ruangih nunsim an ton tikah A hnenah an ttap an raak. Atu le atu Bawipa cun an zonzaih retheinak sungin a ruunsuak saal cingcing.\nTuni ah, Bawipa in kan tuarnatnak sung ihsin Amah ih tithei daan lawngin in ruun suak. Sualnak sal sungih kan taan zia in hmu ih kan hrangah Rundamtu Jesuh a run thlah. Amah thawn kan tthen awk ruangih kan zonzaihnak pawl a hmu ih kanmah umpitu dingah Thlarau Thianghlim a run thlah. Hiti ih in zohtthatnak cu kan parih duhdawtnak le zaangfah zawnruahnak neitu Pathian a si ruangah a si.\nA thianghlimmi Bawipa, Na zawnruahnak co dingah ka tlingtlak lo, asinan man loin in pek. Tuni ah Na zaangfahnak ih i kulhvelmi parah lungawithu ka lo sim.\nPathian in tuih zarhkar khat sungah ziangti’n so ka parah A duhdawt zawnruahnak cu a thar in a phuanglang?\nA Hliomi Naam ih Tthatnak\nChristmas – Pathian Ih Damternak\nA Ttha Sawnmi\nUico Mit Ih Zoh Ban Tawk


Philippines ram Cebu cozah in Catholic Puithiam pakhat sunloihnak laksawng pek (June 13, 2022) | Radio Veritas Asia\nPhilippines ram Cebu cozah in Catholic Puithiam pakhat sunloihnak laksawng pek (June 13, 2022)\nPhilippines ram Cebu cozah in Catholic Puithiam pakhat sunloihnak laksawng pek\nPhilippines ram a laifangnak lam Cebu khuapi ah kandung June 12 ah Catholic Puithiam pakhat hnen ram ih music le ca thangso nak hrang a pum pek nak hrang sunloih nak an pek. Cebu khuapi ih nunphung le thuanthu pawl khawl nak zung ih tuanvo nei tu pawl in Msgr.Rodolfo Villanueva hnen 'The Order of Rajah Humabon' sunloihnak Capi an pek.\nMsgr cu music mifim, ca thiam, thilthiam zet asimi Cebu khuami khal a si. Himi caanserh cu San Carlos Seminiry ah tuah asiih, caanserh ah Cebu Catholic Archbishop Jose S.Palma, khuapi uktu Michael 'Mike' Rama, khuapi uktu bawmtu Donaldo 'Dondon' Hontiveros, Pope aiawhtu Archbishop Osvaldo Padilla, bawmtu Bishop asimi Bishop Antonio Ronola, Msgr. Ruben Labajo, adang Msger le Puithiam pawl khal an tel.\nA tu sunloih mi sunloihnak buaih cu 1994 ah an sunloih thokih, ramthen cozah ih sunloih mi a sangbik buaih tacik khal a si thu, cui laksawng tacik cu ram thansonak hrang zuam zet in a tuan tu pakhat ciar le miphun thleidang loin sunloih a si thu, himi laksawng tacik pek mi Msgr cu kum 82 asiih Renato E.Madrid ngan tu tiin mi theih tam mi a si.\nAmah cu Cebu Archdiocese Puithiam pakhat asiih Visayas le Mindanao ramthen pawl ah mi theih tam mi asi thu, ziangruangahtile biakkhawm thlacamnak ih sak mi hla pawl cu English le Cebu tong thawn a ngan tu khal a si.\nAmah cu Santo.Tomas phunsangtlawng ah English ca zir ih Master buaih a ngah tu a si. Cutivekin Philippines ram ih a ngah mi buaih pawl hleiah America ram, Minnesota ramthen ih Moscato phunsangtlawng ah music thawn khal Master buaih ngah tu a si.\nBiakkhawmnak lam ih sak mi hla pawl a phuah ih hleiah 1997 ih ca suah mi Devil Wings "khuavang ih thal", 2000 ih a ngan mi Mass for the Death of Enemy "ral ih thihnak Missa", 1996 ih ngan mi Southern Harvest "thlanglam ih lo" hminpek mi cauk a phunphun khal a ngan tu a si.\nSunloihnak tacik sunloihnak ah pakhat lawng siloin sunloihnak laksawng tampi khal an sunloih. Amah cu music le English pawl kum tampi San Carlos seminary ah a zirh. Cutivekin Silliman ah music a zirh vekin Philippines ih Dipolog le Dumaguete zungih kumkhua pawlkom sungerl khal a sti tiin a sim. Himi thuthang cu RVA thuthang ihsin kan don mi a si.


Iran President, Thu Simmi Ngai Thlak Tlak Lo - Chinland Today Media\nSeptember 25, 2010 4:24 pm·1 comment\nMizan sunih UN General Assembly New York khawpi ih an neih nak hmunah Iran President, Mahmoud Ahmadinejad cun thu a simih, kum 2001 September 11 ih New York khawpi ih World Treda Centre siatsuah tukha mi tampi cum US Cozah ih siatsuah mi a si sawn ding tiah an zumih, WTC siatsuah tu ih Al-Qaida pawl zumtu cu US mipi pawllawng an si tiah a sim.\nIran President, in hiti vekih thu danglam zet leh makzet a sim ruangah hi UN General Assembly ih kaitu ram dangdang aiawhtu ziangmaw zatcun ngaithlak tlaklo thuphan thu tiah ruatin an suahsan. Iran President cun WTC siatsuah danih thil umdan thlir rero tikah US Cozah in a sumpai dinhmun tlaksiat ruangih thuhla elbuai awkleh buainak tumpi a tawnding ruangah cumi khuh hliah nakding lamzin hawlih a siahsuah mi asi ding tiah ruah theih a si tiah a sim.\nCumi ih hleiah Isreal a tanduh tuk ruangah lamzin hawlin Meddle East ram do nak remcang lamzin a hawl duh ruanag WTC kha a siatsuah a si thei tikhal a simbet. Iran President, hin tuihlan khalah US ram paisa dollar cu hmantlaklo hnah romro vekmen a si tikhal a simzo.\nIran President, ih thusim himi US, England, European Union , Canada, Australia, New Zealand leh Costa Rica ram aiawh tu pawlcun ngaithlak tlaklo a si tiin an suahsan ih, Asinan Iran President, cun a thusim bansan duhcunglo in a simbet thotho ih, thildik leh thudik cu, thudik leh thil ttha duhlo mibum tum pawlcun an ngaingam lo ding a ti.\nIran President, Mahmoud Ahmadinejad cun Nuclear ralthuam neitu ih Iran puh ringring duhtu an umcu cu a pawizetih, leitlun ram tthangso pawl khalin Nuclear ralthuam leh Nuclear cahnak hmangih thiltuah suakdan an theih thleidang thiam duhlo hrimcu pawi a tithu a simih, hnakum kum 2011 ah cun leitlun hi Nuclear ralthuam umlo nakih tuah dingih hna ttuan a duhthu khal a sim.\nChina Leh Japan\nTheicia zo vekin tuithla ni 8 ih China lawng leh Japan lawng Red China Sea ih an ttaih awkah khan Japan lawng ralkap pawlin China lawng leh a hna ttuantu minung 15 an kaiih,cumi hnu ah China lawng hnattuan tu minung 14 cu suahsal an si hnuah Lawng Captain, Zhan Qixiong cu suah duhlo in Japan Cozah cun an hreng hrihih, himi thu ruangah China leh Japan karlak hi a se nasa.\nAsinan China Cozah in an lawng Captain, Zhan Qixiong cu suah tengteng dingih Japan Cozah a nawr ruangah leh China in an ram ralthuam pawimawh retnak hmun pawl zohthup ih zuk tuah puhin Japan ram mi minung 4 a kaihsak ve ruangah, Japan Cozah Lowyer Toru Suzuki cun China lawng Captain, hi an suahsal dingthu mizan sunah a puangih China leh Japan karlak ih boruak thalo leh huatawknak a suahlo nak dingah Japan Cozah cun Lawng Captain, Zhan Qixiong hi an suah ding a si a ti.\nHimi thu ruangah China Prime Minister, Wen Jiabao khalin China in a dil vekih an lawng Captain, Zhan Qixiong hi Japan in an suahlo a si ah cun a sawhkhok an tuarngam a ttul dingih, ziangvek thil thalo a suakpang a si khallen Japan ih duhhril nak a sidingih China in mawh a phurlo ding tiah Japan hi a rak hro rerozo.\nUS Secretary of State, Hillary Clinton khalin himi thuah a rualrem theibikih thu reltlangih ram pahnih duhdaw awzetih an um tlangding a duhthu a sim.\nTeresa Lewis An That Zo\nRelzo vekin US Virginia State ih a pasal leh a fahrawn mi thatter tu Teresa Lewis kum 41 micu mizan zingah Greensville Correectional Centre ah thihsi ih dawhthat a siih, a pasal leh a fahrawn kapthat tu midang 2 cu damsung thawngtla dingih an thu relsak an sive.\nTetesa Lewis hin an thah hlanah ei ding thawzet a duhzawng a ngenta ih cumi a ei thluhin an thahnak ding hmunlam ah hruai a si ih, a pasal leh a pasal ih fa an thahmi cu a duhdawt zet thu leh a thil diklo tuahmi ih pawi a tithu a simta.\nGennady Yanayev A Thi\nSoviet Union Vice President, hlun Gennady Yanayev kum 73 micu mizan sunah a thi. Gennady Yanayev hi kum 1991 ih President, Mikhail Garbachev ih rorel nak ralkap cahnak hmangih rak hlawnthlatu kha siih, himi ruangah Soviet Union rampi kekkuai ter thluhtu ih ruahmi a si.\nkum 1991 ah khan President, Mikhail Garbachev kha Ukraine ramih a tlawnsungah a ram rorel nakcu a mai kutsungih a um thuleh a mahcu President, a sithu a rakpuangih, a sinan amahcu ni 3 hnuah a lalnak hlawnthlaksal a siih, lehhnu ih Russia rampi a rung kehkuai sannak bikah a mahcu puh a siih, leitlun khalah a hmin a larphahzet nak a si.\nAung San Suu Kyi Vote A Pe Thei Ding\nMizan sunih Burma ram ralkap Cozah hotu pawlin thu an suah nakah tuikum November ni 7 ih Burma ram hrilawk nakdingah Aung San Suu Kyi khalin Vote a peve theiding tiah an tarlang. tuihlan ih Burma ralkap hotu pawlin dan an raktuah miah Thawngtla laipawlcun Vote an pe theilo ding timi a umih, Asinan Aung San Suu Kyi leh an Party hotu midang 2 cu ThawngInn sungih um an silo ih, an mai umnak Inn sung ihsi leng suak theilo dingih khumtar mi lawng an si ruangah an umnak Inn sung ihsin Vote na pe theiding tiah an sim. Suu Kyi hi hrilawk hlan khalah Vote an thlak ter menthei.\non September 27, 2010 at 3:43 pm\nSurbungtlang thu thang siar a nuam thei nasa. Kei sawisel hmang Pa mawl te hin sawisel ding khal ka thei lo a si e. Siar nuam ka ti dupdo thei nasa. Surbungtlang thu thang dam ring ring ko seh lawww….


Ram 55 in Syria Ram Zohfel Ding In Hmin Sign Zo - Chinland Today Media\nJanuary 15, 2013 10:08 am·0 comments\nNEW YORK : Leitlun ah rambuainak ruang ah thihnak tampi a thleng zo ih, cumi lak ih buairei le thihnak thlengtam cu Syria ram hi asi. Cumi thihnak thleng ringring mi UN in zohfiah ding in ram 55 pawl cun lungkimnak sign an thu zo.\nSwitzerland ram hohanak in, thla 7 tluk an zuamnak ah, Syria ram sung buainak hi International Criminal Court in thaten zohfiah ding in UN ah ngennak nei dingin ram 55 pawl cu an lungkim zo ih lehhnu ah ram tamtak khal in an lungkim ve ding asi ti in Swiss UN Mision spokesman Adrian Sollberger cun asim. Cumi an sign thumi pawl khal UN ah pek asi hngal ding.\nThla 22 tluk buainak um zo mi hi buainak hi, zohfel ding in Russia le China khal an lungkim zo. ICC ah hin member ram 15 an um ih, US hi member asi lo ruangah sign a thu lo asi. Hi member a tamsawn ih sign a um hnu lawng ah rambuainak case hi ICC ah thlen theih asi. Russia le China hi permanent member an si ih, sign an thut zo ruangah Syria president Bashar al-Assad ih dinhmun khal a derthawng maithei thlang asi.\nNitin Syria Raltlan Mi 5,000 Um\nRussia Ram Court Ah Thuthentu Kapthat\nRussia In Syria Ralthuam Danglam Pe\nNew York Synagogues Ih Bomb Puah Tumtu Kum 10 Thawngtla Ding


AW…FALAM – Falam Baptist Church\nAw… Falam, na kum (125) kim darkhing awn cu tipiral kan tiangin a thang ruangro. Na thuanthu ka thlirsak tikah thuanthu tha neitu na si. Nang cu Laihri zuunpi hrinhnam (11) in sihfuntu na si. Cuhleiah khualkhua tipiral ihsin a ra vaimi, Mingo le Misang pawl tiangin na faale dang thawn bangran in na rosartu dingah na ser hai. Na tanghlum hi a fip zetmi hrinhnam lungput pawl ziamralnak hmun a si. Na hrinhniang zate hrangah kau zet in na thla na pharh ih thleidannak umlomi na duhdawtnak sungah hlum tein in pom ih in cawi. Aw.. Falam na nun khua sau sehla na hrinhniang rual pawl cu Pathian in khaisang sinsin hramseh.\nAw… Falam, santhar Chin miphun cu 1948 ah na rak hring suak. Cuih ni ah Chin hnahkhatthlah unau mipum 5000 lai an rak kim. Hi ni ah “Chin Phunpi Ni” tiah Chin Thuanthu sungih hngilh nawn lo dingmi cahmai pakhat na rak ngan suak. Khuate hla sam thiam ningla, “Kawl phunpi ni Pyinlone in, Chin Phunpi Ni Falam in ee…” tiin sam ciamco sehla ka duh. Kum (69) a rei zo nan “ni a liam ih a thlum sin” an ti bangin hi ni cu Chinmi pawl kan thlennak hmun tin ah, kum tin sunloih in lungrualnak nitleu in hmuh sal ringringtu a si. Aw.. Falam, Chin miphun zate huapmi thuanthu mawibik neitu na si.\nAw.. Falam, nehnennak le nekrawknak na ton caan khalah thinsaunak, tangdornak le duhdawtnak in leh na rul. Na suum sungih Chin Mang Bawi ih Tohkham an put tlung laiah an ke rak phelh thei na rak si ding nan, liangdam sawn na rak ken. An sia a rem theinak dingah nangmah ih siaremlonak sawn na rak hril. Chin ram tundin na duh tuk ruangah hramlak tupi sungah Bantaw ei in rilrawn na rak tuar. Surhan kian lo niheng tangah sawizawi aw in hriamhrei na rak kai. Nunnak na liam, thisen a luang, mithli for in ruahsannak thawn hmai na nor laiah na tonak a rak hlo. Hi lai khalah thihnai suak ding na hrial ih na mitthli sawn na rak thaap. A rahpar tlan a cu ih na thianrual pawl donhleisang tlun an thlen tik khalah theng tang ihsin lungawipinak papa na rak beng sak thei thotho. Aw.. Falam, nang cu nangmai’ tanghmai sial ding hnakin Chin miphunpi hrangah pumpektu na si.\nJesuh in, “Mi pakhat in a rualpi pawl hrangah duhdawtnak tumbik a neihmi cu an hrangih a nunnak pek hi a si,” tiah a ti (John 15:13). Aw…Falam, na lamzin hi kan Bawipa Jesuh ih lamzin a rak si ual! Hi lamzin hi thlun hrih vivo aw, cule kei tla na dungin ka lo thlun ve ding.\nFalam kum (125) kim, Falam Siizung kum (100) kim, Falam Seenpi Inn Kum (100) kim le CND sunloih upatnak pek phah in,\nTagged with Cinmualtlang, Falam


ZOHTHIMTLAK HRUAITU PAWL KARBAK PA 5 - Hre Mang\nZOHTHIMTLAK HRUAITU PAWL KARBAK PA 5\nZOHTHIMTLAK HRUAITU PAWL KARBAK PANGA:\nJames M. Kouzes le Barry Z. Posner te cabu “Leadershop Challenge” timi sungah an nganmi “Zohthimtlak hruaitu pawl ih karbak panga” “The five practives of Examplary leadership” timi parah kan zir thei mi a hnuailam vekin ngan asi. Karbak panga pawl cu:\n1. LAMZIN AN ZAWH HMAISA (Modeling the Way)\nLeitlunah a hlawktling ziktluak hruaitu pawlin an ausuahpi mi, an thuken ih a thatzia an mai nun in an langter hmaisa. An khawruah, tongkam tuahnak le an tumtah, an sunmang zulhpeh aw ten an nung. An tongkam le nuntu a kalh aw dah lo. Midang mithmuh ah an nun le a thupte nun ah siseh an simmi, tumtahmi, milai nun man an neihtermi pawl mipi mithmuh ah rinhlelh ding um loin an nunpi ih lamzin an hmuh hmaisa.\n2. SUNMANG AN TTAWM (Inspiring a Shared Vision)\nHruaitu pawlin senpi mipi thawn nunpi le thihpi tlak an sunmang thuken cu an hlawm, an sim thei. Khui lamzinah ziangtin, ziangtikah zo pawl feh in ziangvek hlawknak thatnak a thlenpi thei timi zumhgetnak thawn an dinpi mi mipi in fiangzetin an theih dingin an sim thei ringring. Cui sunmang cu lamzinpi vekin fiangzetin mipi lungsungah an fiangter. Cutin zothlimtlak hruaitu cu cui lamzin parah ding tohtoh in a fehmi vekin mipi in an hmu. Cui tumtahmi le sunmang cu nunpi tlak, thihpi tlak sunmang tumtah tlak asi ti mipi in an fiang. Cutin sunmang an tawm awaw.\n3. TUAHDAN AN THLENG (Challenging the Process)\nA umkel lamzinkel zawhtu pawl hi zohthimtlak hruaitu an si dah lo. Zohthimtlak hruaitu pawl cun an umkel, lamzin kel an thleng ih a thasawnmi lamzin, tuahdan in an hruaimi minung pawl an fehpi ih hmanrua le thilria, tikcu can, canpualtha pawl tla a hlan hnakin hmailam panpi dingin an feh. Cutin leitlun santiluangin a herliam pimi milai thuanthu sungah a thabik, hmailam pan in a fehpi.\n4. MIDANG CANGVAI THEI DINGIN AN BAWM (Enabling Others to Act)\nKhuahlan siangpahrang san, mi pakhat ih uk awk san a cem zo. Santhar hruaitu cun midang in anmah te an tuah lo dingmi tuansuak thei dingin an bawm, an kaihruai, an zirh ih hmailam an panpi. Zohthimtlakhruaitu pawlin midang pawl kha senpi tumtah tuansuak dingin an bawm ih lamzin an sialsak, lamzin an hmuh, an kaihruai in an bawm.\n5. THANGZANG LE RUAHSANNAK THAR MI AN PE (Encouraging the Hear)\nSenpi le hnatuantu pawl cu lamzin parah thanzang bang, thanau le beidawng khalin an um thei. Pawlkom le mipi hmailamah ziang a cang ding ti ruahhar le thukthun in an um thei. Zohthimthlak hruaitu cun mipi thinlung sungah phurnak thar, ruahsannak thar a neih ter ih thanzang pe in mipi tha a thoter.


Thangtthatnak Ih Hramthoknak - Chinland Today Media\nThangtthatnak Ih Hramthoknak\nSeptember 6, 2009 6:58 pm·0 comments\nCuti cun ka thutiammi nitinte kimter phah in,\nNa hmin thangtthatnak hla cat loin ka sak ding. –Saam 61:8\n– 1Korin 15:29-58\nAwnmawi puai tuahnak khaan ih kan luh tikah tokheng ka hawl phah in an awnmawi tummi ka ngai. An awnmawi phunkim an tummi cu rual aw loin an awn celcel. Hlasak hlan ih hramthawhnak hrangah tum sungmi lawng a si.\nC.S Lewis in Pathian kan biak le kan khawmnak pawl khal cuvek kan bang ding a ti. A caancaan ahcun rual aw loin a awn ruri, asinan Pathian cun Pa pakhat ih lungawinak thawn kan thlacamnak le kan thangtthatnak cu in theih sak. Vancung ih hlasaknak puai ah tel dingin a timtuah aw rero mi kan si. Vancungmi le rundam cia mi pawl ih hlaremnak lakah aw fate thawn a tel vetu ding kan si. Ka aw cu fatezet hmansehla leilung tlun ih a tthabikmi awnmawi puaipi hnakin Pathian ih lung a awiter sawn.\nVancung ih thangtthatnak hlarem saknak ah tel dingin thatho te’n kan hngak maw? Pathian lungawitertu biakkhawmnak ah lungawi te’n na tel maw? Pathian biak hi a daan vek in maw lunghmuizet ih biak dingin kan thupitter?\nThangtthatnak cu kan kumkhua lungawinak ding hrangih Pathian biaknak ih timtuahnak ah um lo theih lo a si. “Nunnak a nei mi hmuah in Bawipa cu thangtthat uh” (Saam 150:6).\nLungawi le thintak in nan aw suah uh,\nAwnmawi le aw le zai hmuahhmuah in;\nPathian ih zaangfahnak cu ringzet in thangtthat uh,\nLeilung mi zate’n lungawi dingin sawm uh.\nThangtthatnak thawn a khatmi thinlung in\nPathian lung a awiter.\nPathian Thu Sungih Nunnak


Myanmar ramah pawngsual a tam sinsin - The Chin Times\nMyanmar ramah pawngsual a tam sinsin\n2018 kum sung ahhin kumkim lo nauhak siseh, kum kim nunau siseh pawngsualnak 2000 hrawng hi thuțhennak zung ah an thuhla relsak a siih cumi pawl sungah kumkim lo nauhak an tam sawn thu ramdinkhawm thuțhen tlanghmun lubik (ျပည္ေထာင္စု တရားလြတ္ေတာ္ခ်ဳပ္) ih tlangthannak bangtukin theih a si.\nRamdinkhawm thuțhen tlanghmun lubik ih tlangthannak ahhin a tumbikmi sualnak ti’n a tarlang ih kumkim lo nauhak pawngsual hi vei 1120 a um ih kumkim nunau pawngsualnak hi vei 802 an um tiah a tarlang.\nHimi hi pengpi le peng thuțhennak zung ih thurelsak mi an siih thah-awknak thubuai hi vei 1339, rittheihsii thubuai vei 12417, minung zuar thubuai vei 179 le accident ih thihnak thubuai vei 3294 an si.\nKumkim lo nauhak pawngsual thubuai tambiknak hi Yangon ramțhen a siih vei 253 a um, a pahnihnak ah Mandalay ramțhen a siih vei 172, a pathumnak ahhin Irrawaddy ramțhen a siih vei 146 le a palinak ahcun Sagaing ramțhen a siih vei 114 a um.\nKumkim nunau pawngsualnak thubuai cu Irrawaddy ramțhen ah a tambik ih vei 127 a um. A pahnihnak ah Pago ramțhen a siih vei 123, a pathumnak ahhin Mandalay ramțhen a siih vei 121, Yangon ramțhen ahcun vei 102 le Sagaing ramțhen ah 74 a um.\nThah-awknak lam ahhin Yangon ramțhen ah vei 204, Mandalay ramțhen ah vei 168, Irrawaddy ramțhen ah 156 le Pago ramțhen ah 147 a um.\nRittheihsii thubuai ahcun Shan ramkulh ah vei 2626, Kachin ramkulh ah 2370, Sagaing ramțhen ah vei 2015 le Yangon ramțhen ah vei 1856 a um. Himi pawl hi ramdinkhawm thuțhen tlanghmun lubik ihsin thubuai tambiknak hmun an tarlangmi pawl an si. Ref : DVB\nPrevious articleMyanmar Titoih Puai Ih Fehtu lakah Hriamhrei keng an um\nNext articleKawl Kumthar Nikhatnak Ah Mi 3 An Thi, Mi 210 Hrawng Siizung An Thleng


BURMA maw MYANMAR Tiah Obama Buai Ve Thlang! - Chinland Today Media\nNovember 18, 2012 10:14 am·0 comments\nUS President Barack Obama cun Asia ram thupi pawl thinlung neh dingah a tlawng kual vivo hai ding. Thailand, Cambodia pawl ah a feh hnu ah kan ramsungah a feh ding. US president Kawlram tlawng hmaisabiktu ti khalin kan rel celcel cih ding. Ramsung lam tla cu Obama rak mikhual dingah a phunphun in timlamawknak a nei thok rero thlang.\nAsinan, Obama ramsung ih thu a sim tikah “Burma” timi maw “Myanmar” timi hmin a hmang sawn ding timi hi mipi tamzet ih thusuhawknak a si thlang. Ziangah tile- US, Britain, Canada le New Zealand pawl cun Kawlram ih hmin a thleng mi, hmin Myanmar ti’n an ko ve lo.\nKan ram cun Burma timi cu Myanmar tiin an thlengnak kum 23 a kim zo nan Burma tiin mitamsawn cun an ko thotho. Kam rampi cun mipi rawn niakno loin acozah ralkap thunei pawl cun anmah te thu in Burma ihsin Myanmar tiah 1989 lai ahkhan an rak thleng. Cutin, a dungthlun ah kan ram mipi sualnak tuahlo a thawngtel lamzawhnak ah an that cih bet. Mipi cun Burma ti ih kawh cu nuam deuh in an thei ih Myanmar ti ding cu a hamkhaa deuh an ti hrih lai.\n“Kan rampi hmin ih buai hi lolam tuk thilah nan ruat ding asinan Myanmar tiih kan kawh tikah kan rampi lungrualnak le kan dikzia a langter” tiah Foreign Minister Wanna Maung cun US envoy Joseph Yun hnen ah May 2011 ahkhan a rak sim ruah dah. Kumzabi 19 hrawng ahkhan ramsung ih minung pawl cu komaw lo in a dangdang ah kau zet in kan rak umkhawm, khawsa ih 1948 ah British pawl hnen ihsin zalennak kan rak ngah tikah Myanmar tiah kan ram in kan rak thleng. Ramsung ah tlangpar mi 135 kan” um.\nKawlram kan timi kan ram hin a hmin pahnih “Burma” le “Myanmar” hi a rem ti dandan in a ram mipi khalin an hmang ih leitlun pawlkom le cozah dangdang khalin an kawhdaan a dang aw cio. Australia le European Union ahcun Myanmar tin an hmang.\nCuvek thotho in, Amnesty International cun Myanmar tin an hmang asinan Human Rights Watch ve thung cun Burma a tin a hmang. Cutin, phun dangdang in an ko cio. The New York Times cun 1989 ihsin Myanmar tiah a rak ko ve thok. Cule, The Associated Press pawl khalin 1998 ihsin Myanmar tiah an ko ve. Cucing in BBC cun Burma tiah a ko lai thotho.\nUS ih sumdawnnak lam hotu pawl tla cun a cancan ah Myanmar tiah an ko. Tui zarh tiang cu The White House pawl khalin Burma timi hmin hmang dingah an lungkim hrih cu a si.


A Innsang Zaten Thattu Cu A Ngaidam, An Piangtharnak Dingah Thla A Cam Ṭheu – Meifar\nJune 6, 2022 admin Leitlun 0\nAfrica, Burkina Faso khua ih um Martine cu Christian innsang ihsin thanglian a si. Zarhpisun ah an khawm ih an pastor in “Nan ral pawl hrangah thlacam uh” tin forhfialnak anei. Khawmtiak ah biakinn hmaiah thunuam rel in an umkhawm, cu laifang ah hriamkai Islamic pawlin an va siim.\nAn Bible le pulpit cu an lasuak ih biakinn hmaiah an urkang sak. Mipa zaten an ko ih biakinn dunglam ah an ding tlarter ih an kap that thluh. Martine ih pasal, a pa le a unau, a pasal ih nunau pawl khal an kap that thluh. Hriamkai pawlin an phone, ID card le an bike pawl an laksak, an lak thei lo mi cu an urkang.\nHriamkai pawlin,”Tlan lohli uh, nan ṭap asilen kan lo that thluh ding” tin an hringhro. Martine ih innsang zaten an thatsak thluh ih umnak ding anei nawn lo, Open Doors thawn hnaṭuan tlang pawlkom pakhat in Martine cu an kilkhawi.\nMartine in, “Ka pa hi a zumnak ruangah that dingin an hringhro ṭheu. Khua ihsin suak dingin an fial nan Jesuh hmin ruangah ka tlan lo ding, Jesuh hmin ruangah thih khal a ṭih lo. Ka taksa an that thei nan ka thlarua cu an that thei lo ding a ti ṭheu.\nKa innsang thattu pawl cu ka ngaidam, ka innsang zaten thattu pawl cu Jesuh thei loin an thi pang ding ti ka phang. Pathian hnenah hitin thla ka cam, ka parah himi thilthleng na siang ih hngakawknak ding zohman ka nei nawn lo. Ka hringnun cu Na kut sungah ka hlan, Nangmah in in kilkhawi aw. Na hnen ihsin ka tlan lo ding, ka beiseinak umsun cu Nangmah lawng na si tin thlaza ka cam ṭheu” a ti.\nRalhrang Pawlin A Burpin An Sualpi Mi Nunau Cu A Thi Maw, A Nung Ti Khal An Thei Lo


A Zuangmi Sunttam Vate - Chinland Today Media\nSeptember 14, 2010 1:16 am·0 comments\nSunttam pakhat hman cu nan Pai’ thu loin leilung ah a tla lo.\n– Matt. 10:29\n– Thufim 19-21\n– 2 Korin. 7\nZaan khat kan zaanriah ei ttheh ah khawfi rong sunttam fate pakhat cu inn hmailam sangka ihsin kan inn sungah a ra zam. Kaih duh ah kan dawi ih ka pasal in a hei naih tinte’n a thinphang in suahnak a hawl. Himte’n innleng a suah ngah hlan lo a thinphang ih a thawthawt rangzet cu a awmtur hman hmuh theih a si.\nKannih khal cuih vate fate vekin thinphang, thacem le ziang a cang hrih pei tiah ttih in kan um ttheu. “Sunttam pakhat hman nan Pa ih thu loin leilung ah a tla lo,” (Matt. 10:29) timi Jesuh ih ttongkam in in hneem. Amah in kan leilung parih thil hmuahhmuah a hmu, a thei thluh.\n“Bawipa in hmunkip ih a cangmi thil zate kha a hmu ttheh,” (Thufim15:3), a hmuh lomi zianghman a um lo, nang le kei khal in hmu. Pathian in kan tthatnakbik khal a thei ih man a neihter. Jesuh in, “Nan samphang hman a siar ttheh a si,” (Matt. 10:30) tiah a ti.\nMangbangza a simi cu Pathian in kan pumpak thu terek khal a hminsin ih vate pakhat ih vansiat tuar hman khi a thei. Thil fate hman a terek tiang a hmu thluh ruangah kan thubuai tumpipi tla a hmu ih a tawlrel timi cu rinsan ding a si. Bomnak kan dil tikah Pathian ih kan thlacamnak in leh saalnak cu kan thu le kan kiangkap thil um daan a theih fiangnak parin a si ttheu. Kan thinphannak ah Amah rinsan uhsi! -Jennifer Benson Schuldt\nPathian in sunttam vate a tlak a hmuh ahcun,\nLili pangpar niam le sang a suai ih,\nVan ih pianzia rong a pek,\nNangmah kilkhawi loin a um pei maw? – Anon.\nSunttam vate a zohtu in kei khal i zoh ti ka thei.


June 12, Falam Ah Covid-19 Minaa Thar 7 Hmu Bet – Meifar\nFalam siizungpi ih OPD ah tuni (June 12, 2021) ah Covid-19 positive minaa thar 7 an hmu bet.\nOPD ih Rapid test kit thawn an zohfelnak ah; June 1 ah mi 7, June 2 ah mi 4, June 3 ah mi 3, June 4 ah 8, June 5 ah 1, June 6 ah 2, June 7 ah 2, June 8 ah 4, June 9 ah 2, June 10 ah 8, June 11 ah 1 le June 12 ah 7 tin zatekom 52 an hmu zo.\nFalam peng sung (Rihkhawdar le Laikhua pawl tel in) ah May 20 – June 12, 2021 tiang Covid-19 nat neitu mipum 174 an hmu ih mithi 2 a um. Mi 15 pawl siizung an țum saal zo ih atu ah siizung ih a taangmi 157 an um tiah theih a si.\nCovid-19 nat pianhmang pawl a simi taksaa, khuhkhuh, thawsam, rim thei nawn lo tivek a cangih mah le mah a rinhlelh awtu pawl cun Falam siizungpi ah zinglam nazi 10:00 – 11:00 tiang a lak (free) in Covid nei le nei lo zohfel sak ringring a si. (Chinland Herald)\nLeitlun Ih Mithmul Saubik, Sibawi In Ziangtin A Mithmul A Sau Ti An Theithei Lo


Saikhumphai CYMA In Bawmnak Pek Kham - Chinland Today Media\nMay 5, 2013 9:19 pm·0 comments\nMi tam zet in tulai Mizoram ih Saikhumphai nawhkang thu ah ruahdan dangdang kan nei cio ding tiah zumnak ka nei. Mizoram ih khua pakhat nawhkang asiruangah silo in hi khua hi kan ram ihsi vailut, Meithal, No.4, Sivai siava pawl khawlnak hmun tiih puh ruang le Vaphai VC hnuaiih um duhlo Mizo nunphung le sakhuanak tisetu khua tiih puh ruangih urkang a sinak ruangah keikhal ka rak seherh ve zet ih thuhla nasaten zingzoiin ka rak sut in ka rak siar.\nSaikhumphai khua ih um kan Chin mi unau pawl zovek an si ticu theih ka neilo. Asinan Saikhumphai khua pawl khalin tisual mi le Mizoram ih duhlo mi thil pawl an tuah a si ticu a langfiang ko. Mi ram ih kan tlanlen tikah an ram dan le duun ih a duhlo mi pawl cu tuah lo in an ti dan kan thlun ve rori a ṭul asi.\nAmahlawngte hivek ih khua pakhat rori ur hicu tulai san ahcun hnam aa le ruahnak neilo pawlih titawk ih ruah mi tluk a si. Culawng silo in minung covo sinak palzutnak a si. Sakhuanak ruang, miphun, vun le rong pawl ruangih hremnak a petu pawl hi dan vek ih hremding an phu rori a si.\nTu ah Central Young Mizo Association pawl in bawmnak thawhbur khawn ding cu khawn hrihlo dingin thu an rak suah. Mizo Student Union le Mizo Zilai Pawl pawl cun CYMA pawl ih thusuah micu pompi lo in bawmnak a pe theithei khawn khawm ih bawmnak pek ding an rak duh thu an rak tarlang ve.\nYMA ih thuken cu “Bawm Ṭul Mi Pawl Bawm” ti a si. Hi tiih CYMA pawl ih bawmnak pek hrihlo ding an ti ruangah mi ziang maw tizat cun CYMA hruaitu pawl cu an mawhphun zet.


Taimaksuah Pumpeknak - Chinland Today Media\nSeptember 20, 2010 12:52 am·0 comments\nNa umnak ahcun lungawinak a kim. – Saam 16:11\n– 2 Korin. 12\nMaggie cu TV hi zianghman ah a siar lo. TV vek thil fate zoh hnakin tukvirh ihsin khua kaupi a cuan sawn ding. Cabu siar khal a phuur lo. Asinan cabu pawl cip seksek ko nuai lawng a thiam. Asinan Jay le kei in ca kan siar, TV kan zoh tikah kan hnenah a tel ve ttheu. Kan tuahmi ah a nuam aw ve lo na’n kanmah thawn um tlang hi nuam a tituk. Maggie cu kan uico te a si. Thil dang hmuahhmuah hnakin kan kiangnai ih um hi nuam a tibik.\n“Taimaksuah (dogged)” timi ttongfang ih sullam sungah thinlung takih relcat awknak (determined) le baansan lo ih tuah ringring (persistent) timi a tel cih. Hih ttongfang in Maggie ih sinak a langter bangin, kanmai’ sinak mizia langtertu a si ding khal a thupi a si.\nThinlung takin Pathian kan biak tikah a tuahmi thil hi kan hrangah zianghman tican nei lo vek bang hman sehla, Amah thawn um tlang kan duh. Thinheng vek a bang (Saam 88: 14) tikah, itthat vek a bang (44:23) tikah, mi hrokhrawl pawl an tthangso (Jere. 12:1) tikah, “Bawipa, ziangruangah?, ziangah si?” ti’n thu kan sut thei men. Asinan cuti cingin Amah thangtthat le biak kan baansan lo ahcun A umpitnak ruangah lungawinak famkim kan ngah ding (Saam 16:11).\nThusuh duhmi kan nei ding ti cu Jesuh in a thei. Kan lungawinak a tlamtlin theinak dingah kan nunnak timtuah dingin a duhdawtnak sungah um ding in fial (John 15:9-10). Pathian ih thil ti daan cu sim fiang ding har hmansehla A duhdawtnak cu rin tlak a si. Curuangah catbaang loin taimak suah in pumpek ih kan thangtthat le kan biaknak a si. – Julie Ackerman Link\nKan duhdawtnak hi ttongkam men,\nCaan tawite sung, phuurnak men siter ding a si lo;\nKan Bawipa a sunlawitertu duhdawtnak,\nA thukmi pumpeknak thawn duhdawt aw. – Hess\nJesuh duhnak sungah um ding kan zir ngah asile\nlungawinak tlamtling kan ngah.


SAC ralhraang in Vanzam thawn ramsung khualtlawng sukso pawl hrangah Daan thar a tuah - Falam Online Media\nVanzam thawn ramsung khualtlawng sukso nakah hmatpungtin (မှတ်ပုံတင်) a hmuh theitu pawl lawng to sian an si thlang ding thu theih a si.\nMinistry of Immigration zung thu suak vekin cuih Daan thar cu April 1 ihsin hman thok a si ding tiah ramsung vanzam thawn pehparmi zung lam ihsin thu an suah a si.\nTuhlan ahcun vanzam thawn ramsung khualtlawng sukso duhtu Kawlrammi pawl cun remcanlonak ruangah မှတ်ပုံတင် aiawh in zunglam caken siseh, Tlawngta id, driving license le theihpitnak caken dangdang hmangin vanzam thawn ramsung hmun dangdang ah khual an tlawng thei.\nAsinan, April 1 ihsin thok, Daan thar an suah vekin မှတ်ပုံတင် nei lo pawl cu ziangti hmanin ramsung khualtlawng sukso nakah Vanzam an to thei lo ding tiah Airline ih hnaṭuan pawl in News-Eleven hnen ah an sim a si.\nSAC ralhraang in 2022, April 1 ihsin thok, ramsung khualtlawng sukso nakih kendingmi id ah hmatpungtin lawng an pom thlang ding thu tlangthannak an nei zo ih, hmatpungtin nei hrih lo pawl zamrang theitawk ih tuah lohli dingin mipi an sim thei.\nSiarbet : SAC ralhraang in Hmatpungtin tuah lohli dingin Mipi a nor nak san\nSiarbet : SAC ralhraang in 2022, April 1 ihsin thok, ramsung khualtlawng sukso nakah hmatpungtin lawng an pom thlang ding thu tlangthannak an nei.\n← Putin thu suah thar cu Jews ciimit tumtu Hitler hmuithlam a cuang\nRalhraang SAC ralkap siatsuahmi Dokṭhek khua tungding saal →


Leng U Le An Huham - Chinland Today Media\nLeng U Le An Huham\nFebruary 11, 2012 1:38 am·3 comments\nLeng U le an huham timi thulu ka tar suak cu ka suak kum kha ka hmang ruangro. Kei teh leng U ka si ve zo maw timi tla ka sut aw phah riangri. Leng U hmuahhmuah hi ton lo ruangah kan si thluh lo ih rem can lonak a phunphun ruangah nupi pasal nei lo tla kan si cio ding. Kan tumtah mi le kan sunmang a kim ngah hrih lo ruang ih nei lo tla kan si zul ding ka zum. Pahnih khat tong lo ruang ih leng U cu kan um ve ko ding (kei mah bang !). Asilole kan mit sang tuk ruang ih tong lo tla kan si sawn men thei.\nKhawte lam ih leng U hi khawpi kan thleng tikah kan leng Unak cu lang riai hlah khaw. Kan hnak ih upa le lengrei hi an rak tam hrat tla a si men ding. Khawpi pawl in ‘ Tu kum tal cu neih na tum ve thlang pei cu’ tin kum tin an ti mi khal khi khawpi sung an luh cun an nauhak sualso vek tla a bang.\nKhawtlang, Kohhran pakhat sungah leng U an tam poh le a cak tin lo sim sehla na zum kem? Leng U pawl hi an thin khal a sau in an tha hnem ngai zet vek nan an thikthu cu sia kha ve zet ho khaw. “Khimi pitar khi, zo pi si. Amahte ih pi” tih ding tiangtiang cun zo hman lengrei duh hlah uh. Kan lengreinak sanbik khal in duhtu duh loin kan duh mi in rak duh ve lo ruangah tla a si ding.\nKohhran mino lakah leng U 5 umnak le 10 umnak kohhran khal khi tampi a tan aw in ka thei. Tleirawl suakpek pawl cu kan thin a rang ih khua hlapi kan cuan thiam lo. Tu tuah, tu theh ding mi lawng kan hmu. Hmailam can ih thil ra tleng ding mi thlirdan kan thiam lo.\nMino ton awk khawmnak khal siseh ziang tuahnak khal ih roh hlawh le hnihsan hlawh cu leng u pawl an si. Mino tete pawl in an duh er kheng in an roh, an sawi theu. Ningzahnak le huatnak um loin an rak tuar suak. Leng U pawl kan rohnak le kan sawinak khi mino ti hlimtu riangri a si ringring.\nKhawhar inn le lengkhawmnak inn pawl khalah leng U pawl an cangvaih that cun hlasak khal a nuam. Cuti ka ti ruangah lengrei ding in ka lo sawm si loih rak lengrei cia pawl ka hmuh mi ihsin zirding le cawn ding tha ka hmuh mi ka tarlangnak a si.\nKum note, thinlung fimharh hlan ih nupi pasal kan neih cupco le then awk hnuaihni hnak cun malte lengrei hnu ih nupi pasal neih khal hi a thatnak a rak um ve thotho. Thinlung, ruahnak le hmuhton mi a tam cun nuntu khawsak dan kan thiam vivo. Hngaktah fahniang khal an mal vivo ding. Lengrei hi a sualnak a um lo nan fanau rilrah kan neih har tuk cun kan mah lala kan buai riangri thei. Kha ! nangteh lengrei na tum maw?\nThinlung Nehtu Chin Ramkulh Bawmtu Nunau 3 Pawl\non February 13, 2012 at 2:04 pm\nHMMM..siar amanhla nasa na ca ngan mi te cu…\nThazang ka ngah nasa….\nka ton le cu kei cu lengrei ka tum lo 🙂\non February 20, 2012 at 1:15 pm\nka lung awi ka nupi thit hi thilrit phur thawn a bang aw ka ti.\nsalai mitthil na ti tha na sa leng u deuh pawl cu an hna ngam cio kei cu aaw a rak siar ngah tuk hmuahhmuah in..heheheh..:


Zuklem Ralring Aw! - Chinland Today Media\nAugust 18, 2009 9:06 am·0 comments\n2 Korin 11:3-4, 12-15\nSatan hman in tleunak vancungmi bangtuk in a tuah aw thei a si. – 2 Korin 11:14\n– Saam 100-102\n– 1 Korin 1\n1994 kum June 6 cu England thawn a ttang khawm pawl ih Europe ram an do ni D-Day a si. Cuih a ttang khawm pawl ih Lawng pawl cu France ram ih Normandy tikap ah an ttum. Cuih caan ah vanzamleeng a thawngthawng in ralkap an thlah ve. Ralkap ngaingai thawn hmunkhat ah Rupert timi rubber ih tuahmi ralkap lem (attuh) tampi khal ral pawl ih dungah an thlah cih. Rupert pawl cu ral pawl bumnak ah thlah a si ih Europe kahsam phar dawl pawl khing ko in German pawl in minung ah ruat in an kap.\nRal donak thuhla ahcun a lem tuah in cuti vekih bum awk cu cohlan a theih ko. Asinan Satan ih bumnak cu cohlan ding a si lo. Paul in Satan hman in tleunak vancungmi vekin a tuah aw thei a si (2 Kor. 11:14), a hnattuantu a hnen-um pawl khal in dingnak hnattuantu pawl vekin an tuah awkter…a si. (c. 15) a ti.\nKan ralrin a ttul. Thlaraulam ih kan ralpa in zirhnak sual le thupom sual ih bum ngah mi Khrih thluntu kan si ding a duh. Jesuh Khrih le Ca Thianghlim ih zirhnak ka thlir ringring ahcun kan Bawipa in a dikmi lamzin ah in hraui ding a si.\nSatan in a milem ih bum ngah mi va si pang lo dingin ralring ringring aw.\nNitin nunnak thawmvang celcel lakah,\nHih leilung thu thei dingin kan hna kan tung ih;\nThil sual tuah lo dingin ralrinnak kan neih lo ahcun,\nKhrih hmin ka siatter tengteng ding.\nPathian thudik in Satan ih bumnak a phuang.


Myeik Myo dinhmun a ṭha lo, Mi 4 an kap that zo - Falam Online Media\nMarch 26 ih lamzawh duhphorhnak neitu Myeik myo (မြိတ်မြို့) mipi cu ralkap le palik pawl in an ṭhenṭhek ih meithal thawn an kap ciamco hlei ah an hruang tivek khal an ur sak tiah ramsung media ṭhenkhat in an tarlang.\n“Suun nazi 12 hrawng in ralkap le palik pawl in meithal an kap puak thok. Tuhrih tiangah a malbik mi 4 an thi zo. Lamzawh pawl in ṭhenṭhek thluh ih meithal an kap ciamco ruangah kaingkap remcannak inn sung ah kan lut thluh.”\n“Inn leng khal kan suak ngam hrih lo. Innsung ih um mi nupi nu khal an kap thotho. Amalbik minung 20 in meithal hliam an tuar. A besia khal an um tikah mithi an pung ding zum a um” tiah Myeik myo cangvaihnak ih telve mipakhat in RNA media hnen ah a sim.\nRalkap le palik pawl cu zaan lam nazi 4 tiang khalah motor pangai, bike, ambulance, meithat motor le an mah ralkap motor tvk thawn khuasung vengtinkim ah an lut an suak ih an hmuh mi a remrem cu an kap hluahhlo tiah ramsung media ṭhenkhat in an tarlang.\nCuihtlun ah mino deuhdeuh bat in kaihkhih mi khal an nei ih an kaimi pawl cu hridai thawn ṭawn in ui le rannung men bangin an khawr.\nKhuasung lailak khalah mei an ur ih mi hruang tivek khal an siat phah vivo. Mipi an kah nakah innsang ihsin sniper an hmang ih cuih hmun va pan pawl cu an rak kap hluahhlo. Mithi 4 lakah nupi nu pakhat le mino khal an tel tiah RNA media in a ngan.\n← Ṭih le Khur cingin Lilawn tang ih relh pawl khal an kap that thotho\nMyanmar ralkap pawl ih Nunnak Hrampibik pahnih cu US cozah in a Chat sak →\nMandalay ih Sui dawr hminthang luhcilh tuar


Solomon Menrihai In Rajiv A Ti - Chinland Today Media\nSolomon Menrihai In Rajiv A Ti\nMarch 31, 2017 3:51 pm·0 comments\nPathian thu ah nun thar a neitu Solomon Menrihai cun a hlasak mi pawl ah Rajiv ih phuahmi hla pawl a sak tikah a diriam theibik thu, titinak ah arel theu. Solomon Menrihai cun, Zunphir ih hla phuah mi pawl sah nuam a ti thu khal a rel ringring bet.\nChin hla phuahthiam lakih langsar Rajiv khalin “Solomon lawngin ka hla phuah mi diriam um zetin a sak thei” tiah a sim theu. A rei hlan ah Rajiv ih phuah mi Pathian thangthatnak hla Solomon in a sah sak sal ding.\nSolomon hi Lai khawte ah um in khawte zilthli thiang, van boruak le kiangkap aw-thawm ihsin Pathian thangthatnak hla a phuah rero. Solomon in fa pathum a nei zo ih a tufang Australia ah gospel concert nei dingin a caam laifang a si.


2009 Lai Kumthar(fanger) Malaysia - Chinland Today Media\nOctober 12, 2009 12:14 pm·0 comments\nKei Tin Thang – Falam pawlpi Malaysia (Sungtuan)\n2009 Lai Kumthar (Fanger) puai cu FGA Hall, Kuchai Lama, Kuala Lumpur Khuapi, Malaysia ah Falam Pawlpi Malaysia ih hoha nakin sunglawi zetin tuahsuak a si.\nKan timlam cia vekin Puai fehtu ding mipi cu Bus thawn tlun feh nak tawlrel a si. Mipi kan suak thahnem zet, LCF Biak-inn in Bus-7, Falam Christian Community (FCC) Biak-inn in Bus-3, Sakambut in Bus-1, KK restaurant Kuchai Lama in Bus-1 tin feh a si ih a zaaten Bus-12 hman a si. Mah te Taxi ih rak feh pawl thawn minung-700 lenglo in Lai kumthar puai cu hman a si.\nCan Hmandan (1:00 PM-6:00PM)\nLai Kumthar puai cu hmun tin ihsin mipi kan thlen kim thluh hnu ah Mai Sui Rem Par in can a kai ih zanlam 1:00 PM in can hman thok a si. Mipi dingin Pu Van Lal Hngak ih phuah mi Hring Dildel Kan Lairam ti mi hla kan sak ih, thinlung a thar zet. Cu mi theh in Rev. Ral Za Tlung in can ap thlacam nak a neih hnuah FPM Hotu Salai Thang Zau in thu cah sim nak a nei. Cui mi thehin mipi pawlin minute pakhat sung dingin lu kunihkan Lairam Upat peknak kan neih hnu ah Rev. Run Cung Mang in zaapi hrang thla cam nak a nei. Cu mi hnuah FPM sungtuan in Malaysia ih kan Falam Pawlpi cangvaihnak a rak neihmi pawl leh Lai kumthar tuah danthu thawn pehpar in report peknak a nei. Cu mi thehin Pastor James Wang in thu cah tawi sim nak a neih hnuah Salai Siang Mang(FPM sumkiltu) in Laikumthar thuanthu tawi sim nak a nei.\nFalam Nauhak Tlawng (MEC) Tlawngta pawlin Hring dildel Kan Lairam leh Tlangsang (fanger) laam leh Zakhai zuma Taungdan laam pawl in can an hmang. Cui hnuah kan Tlawngta Nauha pawl grade-1 (Kum-7,8)mi tete in fashion show leh model show mawi taktak in an nei ih nauhak tete zei tak leh ngaihno bei zetih an run show cu a zohtu mipi in an lawm tukih an au kio nak ah hall cu a hrum in a hrum durdo. Cui hnu ah Lai fala pawlin fashion show an run nei cu an thiam in an mawi si, Mirang leh ramdang fala kan ngai ce lo. A hlei ce in kan Tlangval pawl in an sun lawih tukih Pangpar pekah an phar an zuang, pangpar in a daih lo ih mihrekkhat tla cu an kut kai ah an rak phar na sa.\nFalam Women Committee ih hoha nak in a hlan zarh khat duh ihsin Lu sam manglo’n in timlam sak mi Laisang thaw zet le Lakphak ti cu Puai a ra suak tu minung 700 lenglo in tlai le puar zetin suncaw ei nak kan nei. Mikhua miram ih Laisang fun te rori vun ei cu di a riam nasa.\nLailam phun phun\nCui hnu ah Lailaam a phunphun in a run peh ih (1). Sial Run Tang Laam, Taisun Pawlkom, (2). Fang zaa aih laam, Zahau Pawlkom, (3). Lailen laam ,Ngawn Pawlkom, (4). Kuh Cangpa laam, Laizo Pawlkom ti in laam mawi zetzet in lam nak an nei ih mipi in zoh nuam an ti zet, a hleice in kan thangthar mino pawl in Lailaam hi an rak hmuh dah lem lo mi a si tik ah zoh man hla an ti zet.\nLaksawng pek nak\nCui hnuah FPM in LCF pastor Rev. Run Cung Mang, FCC pastor Rev. Bawi Thian Tling leh FGA hall hmang thei dingih in tawlrel sak tu Pastor James Wang laksawng pek nak kan nei. Cui hnu ah Lai Kumthar Volley Ball zuamawk nak ih 1st ngah tu Jl. Alor, 2nd ngah tu Cheras, 3rd ngah tu Loke Yew veng pawl leh Lailaam mawi zetzet in laam sak tu MEC Tlawngta leh Tlangkulh Pawlkom pawl hnenah laksawng pek nak neih a si.\nLai hlasak thiam kan neih mi lakih sin Malaysia ih um mi pawl Mai Rachel Run Hniang Par, Mai Ngen Nei, Mai Te Leuh,Mai Suite, Salai Thangpi, Salai Bawi Hre, Salai Vaite, Salai Thawng Mawi, Salai Kur Bung Bel, Salai Biak Thawng Ceu pawl in ram hla leh lengzem hla mawi taktak thawn mipi in run awi ih mipi lung thin cu an hla ih zir in Lairam a thleng thul, duh mi thinhnem tu hnen a thleng thul kan lung a leng cio. Awnmawi tumtu pawl khal in an thiam mi hmuah hmuah sup lo in an run thai kual cu kan laimi Awnmawi ah kan rak niam lona sa.\nZaithiam pawl in zaihla thawi hlasak nak an neih ttheh ah Mipi dingin Mawi sinseh Kan Lairam ti mi hla kan sak ttheh hnuah Rev. Win Tin ih thlacam nak in kum 2009 Laikum thar puai cu sunglawi leh hlunghlai zet in zanlam 6:00PM ah sianglo cing ten kan can kan cem ter.\nMalaysia KL Ah Ruahpi Tam\nKalay Khawpi ah Hlasak Zuamawknak Tuah Ding


Miphun Duhdawtnak - Chinland Today Media\nBible ah “miphun” thawn pehpar aw in tarlangmi tampi pawl lakah ka duhbikmi cu: “Bawipa kha a Pathian ah a neitu miphun cu mi thluasuak phun an si” timi hi a si (Saam 33:12). Leitlun mipum million 6500 lenglo sungah mah le nunphung – ttong le calai – neimi miphun kan si thei ve hi lungawiza a si. Ahleice in Pathian nung theitu le biatu kan si hi a sunglawituk. Pathian zumhngettu le miphun duhdawttu kan si cio theinak dingah Bible sungih miphun duhdawttu mi nasa pawl ih nunnak zoh in tuni ah “miphun duhdawtnak” thu ruat tlangin thazaang kan la pei.\nMoses ih Miphun duhdawtnak (Suah. 32:32)\nMoses ih miphun duhdawtnak hi a nasatuk. Hitluk in miphun duhdawt a thiam hi miphun duhdawttu nu le pa ttha a neih ruangah a si (Heb. 11:23). A pa Amram le a nu Jochebed (Suah. 6:20) in a suah hnu thla thum sung rori siangpahrang thupek el ngam in an thup. A nu in a nauhaktelai ihsin an ttong le an ca a zirh ih miphun duhdawtnak thlaici a tuh ngah. Tuni Laimi zumtu nu le pa pawl tla Moses ih nu le pa bangin rinnak hngetkhoh neitu, mai’ miphun duhdawtu si kan ttul ve.\nMoses in a dinhmun saang, a hminthannak le lennak hnakin a miphun a duhdawt sawn. A miphun a si lomi Egypt rami sinak nei ih miluat si hnakin a miphun Israel mi pawl thawn sal sinak dinhmun ttawmpi ve ding a hril sawn. Siangpahrang fanu ih fapa dinhmun ah nuamceen ih um thei asinan a miphunpi pawl ziang an cang ti hi a ngaihven ih a hawl, a bawm, a kaihruai. Moses in Pathian hnenah, “An sualnak cu ngaidam hram aw. Na ngaidam lo ding hnak cun na minung pawl an hmin na khumnak na cabu ihsin ka hmin kha phiat sawn hram aw” a ti (Suah. 32:32). A miphun siatral thluh ih amah lawng luat ding hnak cun a miphunpi thawih thih ve a hril sawn. A va mak ve.\nKannih tla miphun duhdawt ding le ngaihven ringring ding kan si. Moses cu a nu in a miphun sinak thlauthla lo dingin a simzirh ngah ih a nuncih thei vekin kannih tla kan fanau zirh ding kan si. Cule kanmah khal atak in miphun hrangah nung ding kan si.\nNehemiah ih Miphun duhdawtnak (Nehemiah 1:4)\nNehemiah ih nunnak zirzoi tikah miphun duhdawtzetu a si ti kan hmu thei (Neh. 1:2-5). Amah hi siangpahrang ih hnattuan dinhmun saangzet ah um theitu a si. Asinan a sinak ah nuamceen ih um mentu a si lo. A miphun a duhdawt, an khua le an ram a ngaina, a miphun a seherh ih an thuhla pawl a hliakhlai, a ngaihven ringring. An ram ihsin a ra thlengtu a upa le rualpi pawl hnen ihsin a miphunpi pawl cu harsatnak tampi tuar in hmuhsuam nautatnak an ton thu, Jerusalem khuapi kulhnak le saangka pawl siat thluh ih a um thu a theih tikah a um thei lo, a ninghang, a ttap rori. Ni tampi sung thin nuam loin zianghman ei le in loin rawl a ul ih Pathian hnenah thla a cam. Culawng si loin amah rori khal an khua le an ram ah tlung vurvo ta hratin, Jerusalem khua kulhnak phardawl cu a din saal, kotka pawl a remttha saal ih an thangsiatnak pawl a rehter.\nNehemiah ih miphun duhdawtnak nun hi zohtthim tlak le cawn tlak taktak a si. Tuni kannih teh ziang kan bang? Kan umnak hmun le ram ah, miphun dang lakah kan nuam aw men pang maw? Mi maksak Nehemiah vekin kan miphun a ngaihventu, a harsatnak parah a tuartu, an hrangah thlacamtu le titheitawk neihsiah thawn a riantu si zuam uhsi!\nEsther ih Miphun duhdawtnak (Esther 4:16)\nMiphun duhdawtnak neitu ah zohtthim ding tlak taktak cu Esther siangpahrang bawinu hi a si ve (Esther 4:1-16). Amah cu siangpahrang bawinu a si ko nain a miphun a duhdawtnak le a zawnruahnak ruangah thinnuam in an um thei lo. Esther in, Judah mi zate in rawl ul in a hrangih thlacam ding, amah le a hnen-um pawl tla ni thum sung rawl ul in thlacam dingah a sawm. Cule an ram daan a si lo nain siangpahrang ih kawh loin amahte siangpahrang hnenah lut in, a miphun hrangah hna a ttuan. Ka miphun hrangah ka thih ah cun ka thi ko pei” a ti ngam.\nEsther ih miphun an duhdawt zia hi a nasatuk. Miphun luatnak ding hrangah thih le thih ti rori in thutluknak an tuah ngam a si. Kannih Falammi pawl tla kanmah bulpak dinhmun le sinak ah nunnuam ih umtu si loin kan miphun hrangah kan thiltitheinak le kan neihsiah sumsaw le thilri cemliam ngam tiangih kan ttuan ding a thupizet a si.\nPaul ih Miphun duhdawtnak (Rom 9:2-3)\nPaul hi Judah mi Benjamin hrinhnam a si. Rom rammi sinak neitu khal a si fawn. Culawng si loin Jesuh Khrih ih kawh hleicemi le vancung dotthumnak tiang laarnak hmutu thlarau mi a si. Pathian in Gentile mi lakih thuthangttha simtu dingah ttuanvo hleice pekmi a si. Asinan thii le sa ih a hrinhnampi a simi Israel miphun hrangah amai’ sinak sunral tiang ui lotu a si. A thlaraumi sinak in a miphun duhdawtnak a kham lo. “Ka thinnatnak cu cem ti a nei dah lo. Anmah ruangah keimah sawn hi Khrih ihsin tthen suah mi le Pathian camriamnak hnuai ih a um mi sisawn ningla ka va duh so,” a ti.\nTuni zumtu thutak theitu pawl tla Paul ih nunnak ihsin zir ding tumpi kan nei. Zumtu thlarau mi sinak nei cingin kan miphun duhdawt ding kan si. Miphun duhdawt ding titu pawl tla thlarau mi lotuk le thutak thei lo ti’n kan dem pang maw? Zumtu unau, na nunnak zohfel hnik. Paul hnakin thlarau mi sawn na si pang ding phan a um nasa.\nBible sungih Pathian mihman, mi maksak pawl ih nunnak kan zirzoi tikah miphun duhdawt hi Pathian ih duhmi a sizia fiangzet in kan hmu thei. Amahlawngte lei tisa daan ih miphun pum ttan ih ttan ding le thinlungput bizet thawn hrinhnam terek buaipi ding tinak cu a si lo. Moses vekin miphun dang sinak ih ciahneh thei lo, mai’ miphun duhdawt ih miphun hrangah nung ngamtu, Nehemiah vekin miphun ngaihventu si in thlacamnak thawn atak ih pumpek in miphun tungdingtu le rem tthatu, Esther bangin miphun duhdawt in rawl ul thlacamnak thawn miphun hrangah thih ngam ih pumpetu le ruun-suaktu, Paul vekin thlarau thazaang cakzet nei le miphun duhdawt in Khrih le miphun hrangah buk awton ih hnattuan thiamtu si dingin uam cio uhsi!\nA vei (63) nak Lai Phunsuah Ni (Chin National Day) Sunlawihnak ah!


Kalaymyo Ah Tlawng Saya/Sayama Pawl Umnak Inn An Urkang – Meifar\nKalaymyo Ah Tlawng Saya/Sayama Pawl Umnak Inn An Urkang\nJune 4, 2022 admin Lawrkhawm 0\nKalaymyo, Indaingone veng, No. (9) Basic Education High School sungih um saya/sayama pawl umnak inn cu June 2, 2022 zan ah an urkang.\nVengsung mi in, “Zan nazi 10:00 hrawngah mi pahnih an ra ih an urkang. Tlawnginn kiangih um mipi pawlin a caan kelin an thelhmit thei. Zo pawlin an urkang ti cu kan thei lo, himi tlawnginn cu vengsung mipi pawl sumpai thawhkhawm ih sak mi a si” a ti.\nMay 29 zingpit khalah Sanmyo vengsung ih um No. (8) Basic Education High School cu urkang a si. Kalaymyo ramsung ah nauhak tlawnginn 38 aum ih tuikum ah nauhak tlawngkai dingin hmin pe 8,559 an um.\nThudang: Ralhrang Pawlin Tedim Ah CDM Tuah Zrihtu (2) An Kai\nChin State, Tedim, Sakaw vengsung ih um CDM tuah zirhtu pahnih cu June 3 sun nazi 2:00 hrawngah ralhrang pawlin an va kai. An kaihmi pahnih cu middle school zirhtu an si, ralhrang pawl cu motor 2 in an va feh ih thusut ding aum tin an hruaisuak.\nVengsung mi in, “An innsung ah an va lutchilh ih thusim ding aum tin ralhrang pawlin an hruaisuak. Ralhrang ṭhenkhat cu uniform an hruh lo ih mi pangai vekin an um, khuitawk hmun ah an hruai ti kan thei lo” a ti.\nRamlak Ah Thailand Mi Mithi Ruak An Hmu, Myanmar Mi 100 Lenglo An Kai\n“Tlawnginn Siatsuahtu Pawlkom Cu Kan Cohlang Lo Ding” Tin NUG In Thu An Suah


Zaangfahnak Kiltu Ttha - Chinland Today Media\nJune 7, 2010 2:04 am·0 comments\n1 Korin 15:1-11\nPathian laksawng dangdang kengtu ttha bangtuk in a hnen ihsin nan ngahmi laksawng cu midang tthatnak hrangah hmang fingfing uh. -1Peter 4:10\n– 2 Sansiarnak 28-29\nKan dung zarh sung cu midang hnenah zaangfahnak langter dingin caan ttha tampi ka ngah. A famkim lo na’n ttum khat ih ka tuahmi cu ka lung a kimzet. Thinhengzet ding ai ah, “Ziangti’n hivek thil a ra cang thei ti ka theithiam ko. Keimah ka palh,” ka ti ih ka taanta.\nKeimah le keimah hmat ka pek awk daan cun hmat saangzet ngah tlak ka si. Ka famkim ti cu a si lo na’n famkimnak ka hun naih deuh. Midang pakhatkhat parah zaangfahnak ka langter vekin hmailam ah zaangfahnak ka co ve leh ding tiah ruahsannak khal ka nei.\nA hmai zarh Bawipa Ni biakkhawmnak ah, “Mangbangza Zaangfahnak” (Amazing Grace) Hla mipi in kan saklai ah ka thinlung sungih a suakmi cu, “Mangbangza zaangfahnak, keimah vek misual hman Bawipa in i ruunnak thu cu ziangtluk in a thlum,” ti’n.\nKa ruahsuakmi cu ziang a si? Midang hnenih kan langtermi zaangfahnak cu kanmai’ taa a si lo. Midang hnenah zaangfahnak kan pek theimi cu Pathian in kanmah in pek zo ruangah a si. A hnen ihsin kan ngahmi lawng kha midang hnenah kan peksinmi sawn a si.\nKilkhawitu ttha (good steward) cun Bawipa hnen ihsin a ngahmi thil midang pek sin theinak caan ttha a hawl ringring. Kan zate’n Pathian ih laksawng dangdang kengtu ttha si cio uhsi! (1Peter 4:10). – Julie Ackerman Link\nTahtthim ding um lo Pathian ih dudawtnak,\nKalvary ihsin a tlang;\nZiangtluk lainat zaangfahnak in hmuh,\nJesuh thinglamtah parih a thih tikah . – Anon\nPathian ih zaangfahnak na thei tikah,\nmidang khal hmuhter hngai ve na duh ding.


Phir Unau 3 In An Duh Tuk Ruangah A Nei Thluh – Meifar\nPhir Unau 3 In An Duh Tuk Ruangah A Nei Thluh\nAfrica, Congo khua ih um tlangval kum 32 mi Luwizo hi a luck zet, nunau phir unau 3 in an duh tuk ruangah an unau thum in nupi ah a nei thluh lawlaw. An unau lakih pakhat Natalie thawn an duhaw hmaisa ih cumi hnuah midang 2 thawn an duhaw, veikhat ah an unau thum in a kop. An hmin cu Natasha, Natalie le Nadege a si.\nPhir unau Natasha in, “Nupi ah kan unau thum’n in nei ding tin kan sim thei cu a lau tuk” a ti. Tlangval Luwizo in, “Thuthluknak harsa zet a si, asinan ka fala an si thluh ruangah nei dingin thuthluknak felfai ka tuah. Ka nulepa in ka thuthluknak cu mak an ti tuk ih an lungkim lo, curuangah mopuai khalah an ra tel duh lo” a ti.\nFebruary 28, 2022 ah lunghlai zetin kutsihnak an nei ih vengsung mipi pawlin an lawmpi. Phir unau pakhat in, “Kan unau thum in pasal pakhat kan neitlang thei cu kan lungawi tuk. Nunau pathum in mipa pakhat tawmawk cu midang hrangah a cang thei lo men thei, asinan kan hrangah cun a cang thei.\nKan nauhak lai ihsin thilri bungrua kan rak tawmaw ringring zo, Pathian in pasal kan neih tikah kan unau thum’n in ṭhenawkter dingah kan ruat nan arak si lo. Pasal neih tik khalah kan umtlang vivo thei cu kan lungawi tuk” a ti.\nRakhine Fala 6 Cu ‘China Milian Pasal Ah Nan Nei Ding’ Tin An Bum Hnuah Hlawhhlang An Ṭuanter


A Fanu Ni 7 Lawngih Upa Cu A Kap That, Fapa Neih A Duh Ruangah >>> – Meifar\nA Fanu Ni 7 Lawngih Upa Cu A Kap That, Fapa Neih A Duh Ruangah >>>\nPakistan pacang in a fanu ni 7 lawng ih upa cu meithal in vei 5 a kap, fatir ah fapa neih a duh nan a nupi in fanu a hringsak ruangah a cohlang thei lo. A fanu hmin ah ‘Jannat’ tin an phuah ih a san cu Vanram tinak a si.\nPacang in fanu a nei ti a theih veten an inn ah a tlung duh nawn lo, ni 7 hnu March 7 sun ah ava tlung ih an inn ahcun an sungkhat pawl an rak um. A nupi hnenah a fanu cu ‘in pe aw’ a ti, an sungkhat pawlin an kham tum nan meithal in a tin hai ih nan cang asilen ka lo kap ding tin a hringhro.\nCutin, a fanu te cu a kap that ih a tlanhlo, March 10 ah a tlannak hmun ah tualsung palik pawlin an kai ngah. Pakistan mipi pawl cu an thinheng tuk ih lamzawhnak an nei, “Sual rapthlak zet a si, a cinfelnak umsun cu thlai that uh. 2022 a si zo ih nunau pawlin leitlun hi kan kaihruai thlang ding” tin an au ciamco.\nPakistan ramsung ah nunau dinhmun hi a niam tuk, fa hmaisabik ih fanu nei cu hmuhsuam an tong ṭheu. Tualsung mibawmtu pawlkom in ‘kum 2 sungah naute an hlonmi 500 lenglo kan sar zo, an hlonmi naute pawl cu nunau deuh hlir an si” a ti.\n2015 kum khalah pacanng pakhat in a fanu pathum a that. Fanu 4 le fapa pakhat anei ih ‘rilrawng in kan thi ngaingai ding’ a ti hnuah a fanu pathum cu a that. A nupi le a fapa cu mopuai ah a fehter, a nupi in an fanu nautabik kum 2 mi cu inn ah a tan siang lo ruangah a fapa thawn mopuai ah a hruai.\nInn ih um an fanu pathum cu hringtu a pa in arak that thluh, palik pawlin innsang pabik cu an kai. 2013 kum khalah pacang kum 28 mi in a fanu thla 18 mi cu tiva ah a hlon, fapa neih a duh nan fanu sawn a neih ruangah a lungawi lo tuk ih a fanute cu tiva ah a hlon.\nChina Zumtu In An President Hnenah Pathian Thu Ava Sim Tum Ruangah An Kai\nRihkhawdar Ih Palik 4 Cu Mipi Humhimtu Hnenah An Tlanlut


Open Source Cangvaihnak Thu Mallai | VCTH\nOpen Source Cangvaihnak Thu Mallai\nHome » Cahram » Theihkauhnak » Open Source Cangvaihnak Thu Mallai\nBy vcth on August 27, 2012.\nKum Zabi 21 ih a danglamnak le man a neihnak bik cu Technology hi a si. Hi technology thansonak ah Open Source cangvaihnak hi thil thupi pakhat a si ve.\nKum zabi 20 a cem lam, 1980 hnu, in leitlun technology fimthiamnak cu a thangso nasa. Asinan Program le software pawl cu duhduh, ol ih ngah theih a si lo. Company tumpi pi pawl in Copy right an lak ih cui program le software cu man khung zet ih zuar a si. Cutin company tum pawl in Software pawl cu programmer pawl hnen ah man khung zet in an lei ve.\nCui thil um daan a lungkim lo tu an rak um ve. Cupawl cu Computer Gigs tiah an ko. An hmuihmel zoh ah cu upat ding tla cu a um lem lo. Ih hmu khop lo mithmai, sam tla hriat cu ca lo, thur nawn, hnok nawn ih um pawl an si. An kum zoh le kum 20 hman kim hrih lo hrawng an si. Nan hi pawl cu computer sunvo zaanvar ih buaipi pawl an si. Tuktak, thiam lo ding thil pawl tla an sar suak, an thiam vivo.\nCui Computer Gigs pawl cun Software, program pawl man khung zet ih an zur le copy right daan fek zet ih an kai mi an duh lo. Cui software pawl cu an hack (fir) ih online ah an upload sal, mi zapi ih download thei ding in. A hrek khat tla cu an hack mi software kha midang software pawl thawn an cawkrawi theh ih Original hnak ih ṭha sawn ah an suah. Hih Gigs pawl ih cangvaihnak ruangah Software company tum pawl cu vava an tum, an zon zai.\nA pahnihnak ah tuan ih kan sim mi ah kir sal thotho sehla, Company tum pawl in Copy right kha man khung zet in an lei ruangah software ṭukṭak pawl maw, bulpak programmer pawl ih ngan mi software pawl tla cu lei tu an nei cu ca lo. Curuangah bulpak programmer pawl in an ngan mi software pawl, game pawl, program pawl an computer ih ret lak men hnak in a lak in mi an pek ciam co. Cutin Open Source Software ti a lar vivo.\nComputer Gigs pawl ruangah a hlei ce in ram farah ih um pawl cu kan vanṭha ah a cang. Thimnak ah Kawlram ah window pakhat 200$ in lei ding ti sehla ol lo ding. Tu Photoshop CS6 upgrade ding si le 399$ a siih thar lei ding si ah cu 500 $ leng lo a si. Cuzah in cu kawlram (ram farah dang tla) dinhmun ah cu lei a ol lo nasa ding. Sinan kawlram ah Photoshop maw window 1 ah 1000 ks lawng a si, hih computer gigs pawl ih zar ah.\nOpen Source Software petu bulpak pawl ruangah ah tuni ah online ah thil tamtak free in kan hmu thei. Tusanah cu bulbak lawng si nawn lo in Company tampi tla cu Open Source in an ding. Leitlun ih online Singphahrang a si mi Google , Facebook, Youtube, Blogger, WordPress ti pawl tla cu Open Source an si. A lak in thu le hla (information) le service mi an pe nan an ngah kir sal mi an pe mi hnak in a tam sawn. Man la, a zuar pawl hnak in an ti tha sawn riangri. Kan Bible ih “Pek uhla pek nan si ve ding a ti bang in.”


Raalkhamnak Netabik - Chinland Today Media\nMarch 15, 2010 12:57 am·0 comments\nHibangtuk a si ko nain kannih in duhdawtu Pathian thawngin hih thil hmuahhmuah tlunah kannih cu nehtu hnakih nehtusin kan si. – Rom 8:37\n– Daanpeksaalnak 26-27\n– Marka 14:27-53\nPennsylvania ram tthen ih Geltysburg cu America ramsung raaldo awknak (civil war) ih hmun hminthang a si. Do awknak thupibik hmun cu Rocky knoll timi tlangbo te ah a si. The 20th Maine Infantry ih raalbawi Colonel Joshua Lawrence Chamberlain le a raalkap pawl in cutawk hmun ah raal an neh. Thuanthu thiam pawl in, “Raal in an kulh zo nain the 20th Maine lei raalkap hi netabik raalkhamnak a si,” tiah an zum. Raal in an kulh thluh zo nain Chamberlain ih raalkap pawl in an do neh.\nKhrih a thluntu pawl tla cu vekin ttihnungza raal in in kulh. Satan ih bumnak kan do tikah (Efesa 6:11), kan ding hnget theinak ding hrangah Pathian ih raalthuam famkim hruk dingah in fial (cc. 10-18).\nGetlysburg ih raalkap pawl bangin raalkhamnak netabik lawng kan nei thlang. Asinan hih kan raalkhamnak cu milai huham cahnak hnakih a cak sawnmi a si. Paul in Rom 8:31-39 sungah a simmi rinsan tlakmi cu a cem thei lomi Khrih ih duhdawtnak a si.” Khrih sung ihsin Pathian ih in duhdawtnak cu zianghman in in tthen thei lo ding,” (c. 39) a ti.\nKan raal in in kulh ih cemral ding bang hman nungla neh thei lomi raalkhamnak kan nei ti thei ringring aw. In duhdawttu Khrih thawngin kannih cu in nehtu pawl hnakin kan uak deuh (c. 37).\nKannih cu nehtu hnakin kan uak deuh,\nIn duhdawtu ruangah;\nKan sungih a umtu Khrih cu,\nHuham tumbik neitu a si ti kan thei.\nPathian ih khuakhannak cun nehnak ah in hruai ringring.


Jesuh A Thi Ih Nithum Hnuah A Thosal, Himi Ni 3 Sungah Khuiah A Feh Timi Thusutnak Cu A Lar Zet – Meifar\nApril 16, 2022 admin Leitlun 0\nGood Friday le Easter Sunday cu Christian pawlin kan ruat thupi zet. Thaisun April 17, 2022 ah Easter Sunday hmang ding kan si. Jesuh cu thinglamtah parah a thi ih nithum hnuah a thosal, himi ni 3 sungah Jesuh cu khuitawk hmun ah a feh timi thusutnak cu tulai ah a lar zet.\nA letsawngnak cu Bible sungah fiang zetin aum lo ruangah zohman in an simfiang thei lo. Ṭhenkhat ih zumdan ahcun mithi khua ah ava feh ih Noah sanlai ih mithi pawl hnenah thuthangṭha ava sim, rundamnak thuthangṭha um hlan ih mithi pawl hnenah rundamnak thu ava sim an ti.\nAn lakmi Bible bungcang cu (1 Peter 3:18-20) “Ziangahtile Khrih cu minung sualnak ruangah kumkhua daih in a thi; nanmah Pathian hnenih hruaisuak dingah miṭhapa cu misual pawl ai ah a thi. A taksa in thihnak a tuar, sikhalsehla thlarau in nuntersal a si.\nCutiin thlarau in a nunsal ruangah thlarau thawngtla pawl hnenah a feh ih thu a sim. Hitiih thu a simmi thlarau pawl cu Noah ih lawng a rak tuah lai ah Pathian in thinsau in a hngak nain a thu a ngai duh lotu an si. Long sungih a lutmi cu mi malte, an zate in minung pariat lawng an si; annih cu ti sung ihsin runsuakmi an si”.\nHitawk zawngah thuruat ding tam zet aum, mithi khua ih um pawlin rundamnak an co theisal maw?. Rundamnak thuthangṭha aum hlan ih mithi thlarua in rundamnak an co theisal maw? Ṭhenkhat in Jesuh cu a thih veten Paradise ah a feh’ an ti.\nAn lakmi Bible bungcang cu (Luke 23:43), “Jesuh in cupa ih hnen ahcun, “Thu ka lo kam a si: Tuih sun ah keimah thawn Paradis ah na um ding,” tiah a ti. Mi tam sawn ih an zumdan ahcun a thih veten Pai hnenah a feh ti a si. Ziang asikhallen kan theihfiang theilo mi thuhla ahcun buai lo sehla a ṭhabik ding.\nKan theihfiang mi sawn, Jesuh cu kan sual aiah a thi ih nithum hnuah a thosal ti cu zum sehla Easter Sunday cu sunglawi zetin hmang ding kan si. (John 3:16) “Pathian in leilung hi a duhdawt zet ruangah a Fapa neihsun a pek ih amah a zumtu hmuahhmuah cu thi lo in kumkhua nunnak an co ding”.\nPyidawtha Doawknak Ih An Kaihmi PDF Cu A Kutzung An Tansak Hnuah An That


Sersiam Thar ih Huham - Chinland Today Media\nMarch 8, 2012 11:28 pm·0 comments\nZozo khal Khrih thawn an pehzom awk tik ahcun mi thar a si; a nun hlun cu a cem ih nun thar a thok zo.\n–\t2 Korin 5:17\nBible Siar Ding: Rom 8:1-39\nMi tampi Pathian sunlawinak a thlennak mipi biakkhawmnak hmun ah an tel. Pathian kutcak in ziangtinkim a tonghtham, ih taksalam raal kham sak in an um. A thai zing ahcun Satan huham in a do hngai. Ziangah cumi a cang si pei? Thlarau nun, Mi Fapa sunlawinak, sersiam thar ih sunlawinak cu a thi theimi kan nunnak sungah a um zo. Asinan kan taksa ruangpum cu kan raalpa hrangah raaldonak hmun le hniksaknak hmun a si. Sikhalsehla Pathian ih tuahmi cu a thi theimi taksapum hnakin a nasa sawn, ziangahtile Pathian fa a simi mi pakhat ih a sunglawimi zalennak cu a maksak sawn. Ziangti’nso cumi cu a ralai dingmi thawn cu kan tahtthim thei ding?\nJesuh in, “Nunnak taktak a petu cu Thlarau a si; milai ih taksa cu san a tlai lo. Nan hnen ih ka simmi ttongkam hi nunnak a si” a ti (John 6:63). Job in, “Natnak in ka vun cu ei ttheh hmansehla, hiti ih ka tisa thawn Pathian cu ka hmu ding,” a ti (Job 19:26). Hih lei hringnun hnakih nasa sawn neitu kan si. Pathian lawng a zoh ringringtu, le A famkimnak a hmu ih A sunlawinak a kaifektu pawl cu Amah bang dingin an thlengh aw ding. Pathian umpinak thawngin sersiam thar pawl cu Amah bang dingin in thuam ding. Cumi thu thei cingin Satan cu hmun ka pe thei ding maw? Ka phurnak hmuah cu Pathian Thu nuncihnak thawn ka thlengh ding. Ka ttihnak cu ka rinsan nawn ding mawsi? Rinsan lamlam hlah. Lei tisa ah tthatnak famkim a um lo (Rom 7:18), asinan Pathian in nun thar sungah kan um ih A hrangah kumkhua hrangih timtuah fel kan silai hlan lo A Thlaru in nunnak in pek a si.\nPathian hnattuantu pakhat in, “daan thawn a mil aw lomi midang duhdawtnak ka nei,” in ti dah. Kei in, “Cumi cu nun hlun maw nun thar so a si?” ka ti. A thinlung a kekkhuai. “Cumi cu nun hlun a si ti’n a sim. “Minung hlun cu a thiltuahmi pawl hmuahhmuah thawn hlitphuak thluh mai aw,” (Kolose 3:9).\nNa taksa pum hi Pathian ih thamdai theih dingin siang hram aw. Amah in na thlarau nun a nungter zo. Amah hi na nunram uktu bawi siter aw, ziangahtile Amah in a tthabik in a uk ding a si. Amah cu na nunnak ih siangpahrang a si ding, na duhdawtnak, na duhhiarnak, na khuakhan lairelnak pawl a zate’n ukter aw. Cuti’n Amah in a lo uk ding, na sungah um in na nunnak ah nunsimnak in famkimnak a umter ding.\nPathian in A thluasuah in mi a ttawnttem dah lo.


Hanna Yuri In “Myanmar Ramsung Ih Thilthleng Cu Tlangpar Mi Pawlin Kum 70 Lenglo Kan Rak Tuar Zo” A Ti, Mindat Hrang Bawmnak A Pe – Meifar\nHanna Yuri In “Myanmar Ramsung Ih Thilthleng Cu Tlangpar Mi Pawlin Kum 70 Lenglo Kan Rak Tuar Zo” A Ti, Mindat Hrang Bawmnak A Pe\nMay 29, 2021 admin Leitlun 0\nKum 28 mi Hanna Yuri cu Myanmar model, actress le makeup artist hminthang zet a si. Myanmar, Taunggyi khua suak a si ih Thailand ramah makeup a zirsuak ih a hlawhtling zet.\nTu’ah South Korea ram ah hnaṭuan in aum ih Myanmar mipi pawl hrangah a theitawk in a cangvai rero lai, a facebook cahmai khalah Myanmar ramsung buainak thuhla le mipi pawl ih harsartnak cu a ausuak ringring.\nKorea thuthang picang Kyunghyang Shinmun (경향신문) thawn hmaiton thusutnak an nei ih Myanamr ramsung buainak cu cipciar zetin a sim, an interview-nak cu part-1 le part-2 in an tuah ih part 2-nak ah Mindat thuhla cipciar zetin a sim thu a rel. Part-1 nak lawng an suah lai ih neta ah part-2 nak an suah ding.\nHanna Yuri in “Ralkap in thuneihnak an lak hnu ihsin mipi pawl an that, mipi inn le lo an siatsuah ih an duhduh mipi thilri pawl an lonsak. 2021 kum, Myanmar ramsung ih ralkap pawl cangvaihdan cu tlangpar mi pawlin kum 70 lenglo kan rak tuar rero zo mi a si.\nMipi an that ih harsatnak an pe, an cangvaihdan pawl cu Kachin, Chin, Kayah, Rakhine, Shan le tlangpar mi pawlin khuahlan lai ihsin kan rak tuar rero zo. Kan pilepu pawl ih an rak tuar rero mi hlir a si…” tin mirang ṭongin a sim.\nHanna Yuri in “Ramdang pawl hrangah coffee khuatkhat man cu zianghman a si lo, asinan Myanmar mipi ṭhenkhat hrangah cun nikhat rawlei man a si” tin Myanmar mipi pawl hrang bawmnak a dilsak.\nKorean mipi pawlin bawmnak sumpai an pe ih Myanmar mipi pawl hnenah a kuat zo, a hlawhsuah hmaisabik Korea sumpai Won ting 1 khal Chinram, Mindat raltlan pawl hnenah a hlu thu theih a si.\nFala An Pawngsual Ih A Serh Ah Palang An Thun\nLamzinkap Ih Hnawmhne A Sam Vivo, Bomb Arak Um Ih A Puak That


Pi Aung San Suu Kyi Ni 17 Sung Europe Khawmual Tlawnnak Report - Chinland Today Media\nJune 28, 2012 5:08 am·12 comments\nPi Suu Kyi Europe khawmual pawl a tlawnnak a tawizawng ih lawrkhawm a si. Thaisun ah Kawlram a tlung kirsal ding thu a sim. A hnuai ah a sangsangten a khualtlawnnak ih a hmuhtonmi pawl ngan a si.\nPi Aung San Suu Kyi Tlawn Hmaisabiknak Thailand Ram\nThailand Ram Tlawnnak Thu- 29 May 2012,\nKum 15 lenglo khuahkhirhnak phun dangdang hnuai ih ka um hnu ah 2010 ahkhan thlah zalen ka si. Hrantaang ih ka um sung ah kan leitlun ram tampi a rak thangso ih kan ram mipi khal an rak thangso zet. Cutin, kan National League For Democracy (NLD) party le unau dang pawl thawn hmaiton ih kan tawngaw sal thei tikah ka aipuang sinsin. Tui kum May 8, 2012 ah ramdang tlawn theinak passport ka dil mi siannak ka ngah thu kan thei. Ka lungawi ngaingai. Cuirual ah ram dangdang hruaitupawl hnen ihsin an khua le ram ah tlawng dingah sawmnak tamzet ka dawng bet.\nKum 24 hnu ih ram leng suakih ka khualtlawnnak hmaisabik cu Thailand ram ihsin ka thok. San thuanthu ngan dingih ka khualtlawnnak hmaisabik Thailand khawpi ahcun i thluntu ziangmawzat pawl thawn kan lut. Vanzam hmunpi ah Thailand ram hruaitu upapawl cun in ra hmuak. Cutin, khawsung lam pan in motaw thawn kan feh. Kawtthleer ah kan ram mipi vakvai a thawng a thawng ih au thawm hlavang in ka thei. Khat lei zawng ih ka ruah ah lung a zuur duh zet fawn. Ka motaw tomi sangkate kehlam le vorhlam kau ihsin lamzin kap ih mipi kut in zap celceltupawl mithmaitha pe ding ah ka mit sukso ka leen.\nMithen cun kan ram thantar an hawi, mithen lehcun an kut an zaap. Thantar thenkhat parah “Kan inn ah kan tlung duh” tin an tar. Kan hminpum ih in auhtu le Daw Suu tiih in autu an tam. Mithenkhat cu in hmu ngah diriam ah an mithli luang tla ka hmu hai.\nCutin, thuthangca ngantupawl ih ngan bangin Thailand khawpi sung ka lut cu hlasakthiam hminthang bangin keimah hmu duh hrimhrim ah mipi a thawngtel an pungkhawm. U Thei Sein cun hivekih ka sunlawi dingmi a theihcia ruangah Thailand ih a khualtlawn tumnak a thulh phah.\nThailand ih ka fehnak san sawn cu “World Economic Forum” kai ding ka si. WCF meeting khal tluangte’n ka kai suak thei. Thailand ih um kan mipipawl hnenah ka theitawk suah ih taan ka lak tum thupawl khal ka sim thei. Cun, Thailand ram hruaitu Thai Prime Minister Vingluk Shinawatra thawn khal tawngaw in komawknak kan nei ngah. Thailand ah Kawlrammi 2.5 million lenglo um dingih zum a si. Cuilakah refugee le hnatuan dingih vakvai 50,000 lenglo an um.\nMae Sot refugee camp 9 ahkhin Karen refugee an tambik. Kan dung baihte ahkhan International Organization le UNHCR lam ihsin in-ei hrang bawmnak an timal ruangah Thai ih refugee pawl in-ei-lam ah an rak harsa zet. Curuangah hivek harsatnakpawl khal hotupawl hnenah zangfahnak nei ding ah ka sim. Culawng siloin, hnatuan ih khawsapawl hrang khalah khawsa thei ding le zalen deuh ih um thei dingah hotupawl hnen thotho ah ka sim. Asinan, Thai ih kan mipipawl thawn a faalin thurel tlang theinak pek ka si lo ruangah hmaiton in mipipawl thawn komawknak kan nei theilo ih pawi ka ti zet a si.\nMipi hmai thusim caan le conference pawl ahcun hi kan mipi vakvai pawl hrang zangfahnak le theithiamnak nei dingah ka theitawkin dilnak ka nei vivo. Cuihlei ah kan mino le tlangval tha zetzetpawl fimthiamnak zir ngahlo ih an caan tha liam ding ka hraphriatnak pawl tla ka tarlang bet. Ni 5 sung Thailand ka caam nak ah India Prime Minister Dr. Manmohan Singh thawn khal thureltlangnak kan nei ngah ih India le kan ram hmalak tlang ding thu khal kan rel tlang thei.\nSwitzerland Ram Tlawnnak\nGeneva, Switzerland – June 14, 2012\nKan tum hnakin minit 30 hrawng in Switzerland khawpi kan thleng tlai. Ram hruaitu upapawl le hlasakthiampawl tla in, in rak hmuak. Ka cawlhbangreh hnu ah International Labour Conference avei 101st nak ah thusimnak ka nei cih. A hleice in, kan ram in hngilhlo ih bawmnak in peknak pawl parah lungawithusimnak ka nei ih sungkua pakhat bangih kan tuan khawm ding ka duhthu khal ka sim.\nThuthang latupawl thawn komawknak kan nei salih ruahlopin mizan lam ih ka damlonak/nuamlonak a luar. Thu ka sim rero lai mi ka cawlhsan. Ramleng boruak ka neh lo ih ka luzing, ka luak, ka lu khal a naa seksek hluh lawk. Sivai thawn in tuamhlawm ciamco ih ka keel ka awh thei sal. Ka damlonak luar vivo ding ka phan ruangah ni reilote sung cawlhhahdamnak caan ka nei. Ka sibawipa khalin ka damlonak zual sinsin thei a si ruangah ka hrang a theitawk a suah ve.\nThuthanglatupawl thawn thusuhnak le sannak ka tuah theitawk in ka nei sal. Cui hnu ah Geneva kawthler hruut in kan feh ih Bern ih Swiss parliament rorelnak innpi pawl in zoh pi. Mipi cu keimah hmu duh ah in rak hmuak ih an au celcel. Bergen thotho ah 1990 ih in rak pek zomi Rafto Prize for Human rights tla cohlang tharsal nak ka nei. Switzerland ih thuthanglatupawl thawnkomawknak a phunphun le ILO conferee hmang ih ramdang hotu upapawl thawn kan tonawk hnu ah Oslo, Norway khawpilam pan ding ah ka tim ka tuah.\nNorway Ram Tlawnnak\nOslo, Norway June 15, 2012\nOslo khawpi pan in kan feh ih June 15 ahkhan Nobel khawpi Oslo, Norway tluangte’n kan thleng thei. Vanzamleng tumnak hmunpi ihsin ram hruaitu le Nobel tawlreltu upa pawlin in rak hmuak. Mipi 12,000 lenglo keimah rak hmuak ih an au celcel ka hmuh tikah ka thin a nuam zet. Norway ram hruaitu Jens Stoltenberg le a innsangnu thawn khal thunuam reltlang in zanriah kiltlangnak khal kan nei.\nNi 16 June: Liam cia thu ko kir sal in 1991 ih Nobel Peace Prize, Norway ih in rak pek lai ah kei cu innpi sungah suak theilo ih khum ka siih ka innsangpa Michael Aris le ka fapa pahnih Kim le Alexander tei pafaza in ka laksawng dawn mi an rak la. Kum 20 lenglo hnu ah 1991 ih ka laksawng don mi la sal dingah Oslo City Hall ka thleng nguarngo sal.\nTuitum ka thlennak kip ah kan ram hin zalennak lamzin feh dingah a thok fang a si tiah ka sim vivo. Ka laksawng dawn mi $1.3 million pawl khal cu harhdamnak sizungpi hrang le zirnaklam hrangah ka hlu thluh. TV le thuthangca ih nan hmuh bangin Oslo ih Noble lecture ka peknak ah Norway ram hruaitu upapawl, lalnu, hlasakthiam ziangmaw zat le Bono pawl khalin in telpi ih a diriam thlak um zet a si.\nNobel Peace Prize cohlannak thu ka sim thluh ah a ngaitu mipi zaten lungawi in minit 2 hnakih mallo an kut an beng. Awnmawi a phunphun thawn in awih. Nobel Peace Prize tawlreltupawl hnen ihsin lawmnak awkam a phunphun ka theih tikah ka lungawi sinsin. Mithen cun mipi hmai ih ka thusim lai caan kha Mandela moment tiah an sim hngehnge. Nobel Peace Prize ka cohlan lai cu ram tampi ah TV live ih pek a si.\nIreland Ram Tlawnnak – 18 June, 2012\nLeitlun ramhla sak theutupawl U2 band lakih mi langsar Bono 52 ih Jet thawn Norway khawpi kan suah san. Bono hin Noble Peace Prize ka cohlan ih ka caan hman pawl khal i tel pi ih Ireland ihsin i ra hmuak.\nTui kan hmuhawknak hi a veikhatnak khal a si. Ireland kan thlen ah jet ka rizet lawk. Jet tumnak hmun ah Kawlrammi pawl le Irish Foreign Minister Eamon Gilmore pawl cun aipuang mithmai thawn in rak hmuak.\nCusin, ‘Electric Burma’ concert nazi 3 sung tuahnak ding hmun lam kan pan khawm. Concert hrang ticket an rak zuar cem nak a rei zo thu khal in sim thei. Kan va thleng cu, mipi 5000 lenglo an rak um zo.\nMipi pawlin keimah in hmuh veten an au thawm cun innpi sung a khat. Cutin, concertnak caan an thok. Irish mimawi hrilmi Saoire Ronan in biazai mawizet in siar sak ih dai khepkhep in kan ngai lawk. Cuihnu ah, English actress (vancung fala) Vansessa Redgrave in biazai dang pakhat mawizet in siar sak sal bet.\nCuihnu ah hlasak thiam pawlin veilekhat ah anmawi phunkim thawn congawihnak an thok. Irish folk guitarist Donal Lunny, Dublin folk rocker Damien Rice, US rapper Lupe Fiasco pawl cu stag parah uar um zet in cangvaihnak an nei thok ih “Can’t take my eyes off of you” timi an sakih awn mawi le hla mawi phunkim thawn kan leitlun a khat a si bik mai. Cuihnu ah ka hrang ih pawl sawm le ka thuhla thehdarh ih rak vak rerotu Bono le rualpipawl in keimah hrang rori an hla phuah mi “Walk On” timi a sakih zokhal ding men thei an um hrimhrim lo. Anmah le umnak cio ah an khir dupdo.\n“Walk On” timi hi ka innsangpa thawn hmun khat ah um tlang theilo in kan thenawknak, fanau taan tahrat in ram hrang ka pekawknak hla a siih 2000 ahkhan Bono in i rak ngan sak mi a si. A parah ka lungawi. Hi, hla ka hmuh daan in suh khalah “Hi hla hi, ka dinhmun ngaingai a nai zet” tiin ka sang hngehnge.\nDublin, Ireland ka caan hmannak kip ih in thluntu Swedish Foreign Minister Carl Bildt, Burma Minister of Industry Soe Thane, President of Think Tank International Crisis Group Louise Arbour le U.N Human Rights Chief pawl pawl khalin Ireland ih in rak sunlawihnak pawl an lungkim zet.\nBono cun tuizan concert hi nangmah hrang a si ruangah ra suakin stag ah ra kai ve aw in tiih minit 4 sung stage ah in ding tir. Mipi cu an au men hman siloin a huuk in an huuk. Cutin, thusimnak tawi in pe cih. Ka lungawi ka ti tikah ka thinlung sung thawn lungawinak thu ka lo sim tiah ka sim thiam tawkin lungawithu ka sim. An hnen lala ah hivektlukin in rak hmuak ding timi ka ruatbanlo tiah ka sim bet.\nAmnesty International’s Ambassador of Conscience Award laksawng in pek hnu ah thusimnak ka nei sal. Europe khawmual pawl fangkual ih ka vah sungah ka birthday 67 tla a rak kim ih birthday cake ahnak ropi zetin ka nei. Amnesty International’s Ambassador of Conscience Award hi 2009 lam ahkhan in rak pe zo nan ka rak lak thei lo ih tuihnu lawngah ka ra la ngah mi a si.\nConcert kan hman hnu khalah a leng ah hlasaknak le a phunphun hlimhlainak caan a um. Irish President Michael D Higgins thawn khal hmaiton in thureltlangnak kan nei ngah ih ka diriamzet fawn. Ireland ih ka thusimmi tambik mi cu kan ramsung ih buainak pawl a cem hrih lo ti a si. Ka thusim theh ah The Lord Mayor of Dublin, Andrew Montague cun Irish mipi cun kan lo dinpi a si tiah phuansuahnak a nei. Mipi kut beng awn thawn in kan kiangkap a khat sal.\nBritain Ram Tlawnnak\nLondon, Britistain- 18-25 June 2012\nBBC London Kawlram Thuthang Phuangtu & Thuthang Ngantupawl Thawn…\nBritish Prime Minister David Cameron kan ram ah ra in an ram ih tlawng dingih i sawmnak tifamkim dingah Britain ram ka thleng nuarno ngaingai a si hi.\nA hmaisa in BBC thuthang phuangtupawl thawn kan tonawk daan pawl lo ruah hmaisak ka duh. London ih BBC hmunpi Broadcasting Headquarters ah ka va thleng.\nBCC thuthang phuangtu thenkhat pawl cun ka zuk le ka thuhla le video pawl lawng an rak hmu theu. Keimah taktak hmaiton ah in hmu dah lo. A hleice in, Burmese BBC thuthang ngantupawlin in hmu hiar hleice cuang.\nInn sung ka luh tikah an lakih mithen cun mangbangnak thawn in zoh ti ka thei. A thuhla kan ngan reromi tu ah amah ngaingai kan hnen ah a thleng tiin an lungawinak thu an sim rero.\nBBC Kawlram thuthang phuangtupawl thawn kan komawknak ding ni a thlen ding hngakhlapzettu an hotubik Burmese BBC editor Tin Hatar tla cun ka dam lo a theih tikah kan tonawnak ding kan thulh ka phang tuk lawmmam tiah a sim. Keimah khalin BBC thuthang phuangtupawl umnak innpi ka thleng thei cu ka inn thleng bang tuuk in ka ruah ve thu khal ka sim hai.\nBBC Kawlram thuthang phuangtu le thuthangca ngantu pawl khalin ka suahcam in lawmsak thotho. A sangsangten ka thuhla le keimah in rak ruah daan pawl simnak an nei. A tlangpi thu in, Suu Kyi cu a lu ah pangpar a ton theu ti an thei. A hleice in rose par. Curuangah rose par mawizet laksawng in pe. Na sam na phial daan le na rose ton daan hi kan uar tuk tiah in sim ih ka hnihsuak ngaingai.\nBBC thuthang latupawl hnen ih ka sim ve mi cu, khuahkhirhzet ih thawnginn le innpi sung ih ka um lai khalah BBC thuthang ka ngai ringring. Ka thuhla nan ngan ringring. Cun, hmun dangdang ka thlennak kip ah ka thuhla nan ngan ringring mi ka theih tikah ka lungawi. Ka thuhla zingzawitu tla nan si tiah ka sim. Cun, BBC thuthang ka upatnak tla nasazetih ka sim rualrual in a hlan vek a awh deuh lo phang ah thapeknak tla ka nei bet.\nJockey Dave Lee Travis: BBC Disc Jockey Dave Lee Travis ka rak ngai theu mi amah rori hmaiton in ka va hmu ih ka lungawi tuk. Kei cu a hlan ih a hmin duhkawknak ka mang lai tikah Hairy Cornflake tin ka ko ih a lungawi ngaingai, mangbang zetin i zoh. Thuthanglatupawl cun thu tamzet in sut. Cutawkih thupizet pakhat in suh mi cu ziangruangah Kawlram ralkap na mawhthluk in na dem lo? ti a si. Kei cun ralkap pawl ka mawhtluk lo ih ka dem lo asinan buainak le doawknak an suah mi violence sawn hi ka dem sawn a si tiah ka sim.\nDalai Lama Thawn:\nTibet mithianghlim le hruaitu ropi Dalai Lama khal Europe khawmual pawl ih a rak tlawn kual rero laifang a si. Zumbanlopin London khawpi ah kan tawngaw ruairi. Dalai Lama cun i ton theinak parah a lungawithu i sim.\nCun, “Na ralthatnak ka lo upat nasa” tiah hmaiton rorin i sim. Cuihleiah, veikhat leh in nangmah thawn hmailam caan ah kan tonawk sal ding ka duh tikhalin i sim bet. Cutin, minit 30 sung hrawng thudang tete tla reltlang thei nak kan nei.\nUniversity Of Oxford Sulhnu:\nKum reizet hnu ah ka tlawngkainak hmun Oxford ka va thleng sal cu thil a rak danglam nasa. Ahleice in, ka hngilh thei dahlo mi cu tuvek in nikhua boruak a um, culai caan ah cazohnak innpi ah ka to ih cabu zoh lo in sangkate ihsin khua ka cuan lai ka mang ringring lai.\nCun, ka innsangpa Michael Aris khal hngilh ni a um dah lo ding. 1960s lam ih ka tlawng kai zo nak hmun a si ih Michael Aris thawn kan rak tawnawknak khal a si fawn ih mipi pawl hnen khal ah ka sim mi cu 1980 lai ahkhan kan sung zaten Oxford ah kan rak um ih kan nun a hlim ngaingai ti a si. University of Oxford hin honorary doctorate in rak pe.\nCazual pawl ka lak hnu ah Oxford ih ca ka rak zir daan pawl le khalai ih Kawlrammi Oxford ih cazir um sung ka si thupawl tla relnak ka nei. Hi degree hi 1993 ih in rak hlan zo mi a si. Mipi hmai ih ka sim theu mi cu “Tui kan ram dinhmun hi a lamzin thoknak lawng a si…Kan lamzin hi lamzin tluangtlam le nuam asilo ih lamzin bingbo timi pawl hi ka sim rero mi an si. The London school of Economic and Political Science tlawngtapawl hnen khalah the Rule of Law a thupit daanziapawl le kan ram khumpinu daan felfaizetih kan rem a tuul sal thu pawl khal ka sim rero. Debate nak pawl ah telin ka caan ka hmang ve.\nBritish Parliament ih Joint session kan neih hlan khalah kan ram dinhmun pawl simnak ka nei rero zo. Lal sungkua Prince Charles le a innsangnu Camilla thawn khal kom aw in thunuam titinak kan nei thei. Leitlun Hall ropi rel theu mi Westminster Hall 1097 ih an rak sak mi ah thusimnak caan in pe. Britain parliament rorelnak innpi ih thu ka sim ngah hi ka diriam zet.\nTuini tiang Queen Elizabeth le keimah lawngin Britain rorelnak inpi pawl ah nunau in thusimnak kan nei hrih lai. Leitlun ralpi veihnihnak hnu ihsin tui ka thusinnak innpi Westminster Hall ihsin US president Barack Obama, Pope Pope Benedict XVI, South African president Nelson Mandela, French president Charles de Gaulle pawl lawng hi ramdang mi Westminster Hall ih thusim bantu pawl an cu si.\nKa thusimnak ah Britain rampi hin Kawlram hi practical rori ih in bawm dingah ka dil. Zalennak ngaingai (true democracy) kan din sal ding tiah hi Hall pi sung ihsin au suahnak ka nei. Liam cia 1960 ahkhan St. Hugh’s, ah Politics, philosophy le economics pawl ka rak zirih Kawlram ih harsatnak phunkim ka tuar caan khalah Oxford ih tlawngca ka zir lai ka ngai theu ti khalin mipi suakkhawm pawl hnen ah ka sim.\nKa doctorate lak lai, caan hman daan pawl khal Britain ram sung ah live in TV ah an suah cih. London tlawngta pawlin ka suahcam kum 67 ka kimnak in lawm sak. Tlawngtapawl hnen ah keimah pakhat lawng cun kan rampi hmaa ka ti dam thei lo ding tiah ka sim. Rule of law kan rampi ih kan hman lo ahcun ziangtik hman ah remdaihnak le zalennak famkim kan nei thei lo ding tin ka sim.\nNetnak Ram France\nParis, France Ram Tlawnnak – 26-29 June 2012\nSwitzerland, Norway, Ireland le Britain ram pawlih cawimawinak dangdang le sunlawihnak ziangmawzat ka don hnu ah London ihsin France ram lam pan in tlangleng thawn kan feh suak.\n26, June 2012 (Tuesday) sunhnu deuh ah Paris khawpi (France) ram tluangten kan thleng. Tlangleng ihsi ka tum ding rak zoh duh ah minung teetaw zetin lamzin ah an rak tlar khat. Elysée Palace ah kan ram mipi ziangmawzat le France president thar Francois Hollande pawlin lungawi soparten in rak hmuak.\nKa thlen hnu reilote ah mipipawl thawn komawknak ka nei cih. President Francois Hollande in Kawlram zalennak ding hrang in bawm tum vivo thu mipi suakkhawm pawl hmai ah simnak a nei.\nA zan cu President Francois Hollande le rorel upa pawl thawn hmun khat ah zanriah kiltlang khawmnak kan nei. France ram hin khuahkhirhnak innpi sung ihsi suak thei dingah in rak bawm rero zo. France foreign minister Alain Juppé thawn khal January thla ahkhan Kawlram ah a ra ih kan tawng aw.\nParis khawpi ka thlen lai ah ka angki hring ka hruk. Paris ah ni 3 caam ding ka si. Foreign Minister Laurent Fabius thawn khal kan tawngaw zo. Cun, ministry hmuan ah “tree of liberty” thingkung phunnak ka nei.\nTlawngca ka zir lai ah France ca hi ka rak zir. Tuini tiang ka hngilhlonak dingah theitawk ka zoh. Tui France ka thlen khalah France canganthiam pawl le thlarau pawl hmuhsal ka duh a si tiah ka sim.\nInterview le thuthanglatupawl thawn tonawknak ah Kawlram ralkap ka huat an zum ih kei cun kan ram ih ralkap pawl hi ka hua lo. Kum 15 lenglo in kaihrem nan an parah thinhengnak ka nei lo cuhnakin anmah pawl thawn kan ram ah zalennak famkim kan thlen ding ka tum sawn tiah thuthanglatupawl hnen ah ka let theu.\nTuitum Europe khawmual hrut ih ka khualtlawnnak hi tui ka umnak Paris ah ka cem ter ding. Ram tin ka fehnak kip ah sunglawizetin in rak hmuak ih upatnak in rak pek mi pawl ka hmuh tikah ka lungawi ngaingai a si.\nFrance ram khalin 2004 ih in rak pek zo mi Paris rammi sinak pakhat vekin cawimawinak sunglawizet, cawimawinak capi City Hall ah in pe sal ih ka lungawizet. Cun, “The Lady” zuknung in buaipitu Luc Besson le Michelle Yeoh pawl par khalah ka lungawinak thu ka sim. Paris ah upa thenkhat le tlawngtapawl hnen ih thusim ding ka hmabak lai. Cuihnu ah ni 17 sung Europe khawmual hrut ih ka khual tlawnnak cu cemnak lam a pan thlang ding. 29 June 2012 ah ramsung lam pan in ka tlung sal ding.\nBet: Pi Aung San Suu Kyi Europe ram pawl tlawng ih a fehnak thu pawl hi thuthangca dangdang pawl sirhsan phah in CT Chief Editor Salai Uk Lian ih ngan a si. Cangantu hi “Leitlun Bawmtu” le Uklianloveyou@gmail.com ah ton a theih.\nPresident Pu Thein Sein le Pi Aung San Suu Kyi Tong aw Lai\nPi Suu Kyi in Rampi Hruaitu Pathum Tonawk A Dil\non June 28, 2012 at 6:35 am\ntha law law\non June 28, 2012 at 1:09 pm\nCT pawl nan ti ttha. Ka siar cu ka mitthli a tlak. Leitlun ih a duhve bik duahdomi pasal le fate tanta in, a pum a pekmi hi, upattlak a si.\nNung Sawn says:\non June 28, 2012 at 1:22 pm\nKhai khawm thiam nasa. Siar nuam in theihnak a ti tam. Suu Kyi cawicang nak lawng kan thlir zo.\nHivekin thuhla khai khawm theu uh. Siar man hla lawlaw.\nMedia ah kan cak.\nNgan cia mi cu ka siar ve nasa.\nV H Mang says:\non June 28, 2012 at 1:33 pm\nA za ten pakhat hrelh lo in ka siar thluh ih a ropui riai a tlawng tu khal sunglawi …a ngan tu khal thiam\nRev. Khup Za Do says:\non June 28, 2012 at 2:18 pm\nA tialtu nih kan pi Suu Kyi a zuul a lauh ko hi teh. Falam ca tial ka thiam lo le. Tha te comment cu ka duh ngai.\nA tial tha tuk ti kha si ko seh law. Ka lawm mu.\nCT ka rel tawn.\nRosy Hnemte says:\non June 28, 2012 at 2:20 pm\nMy only hope Suu Kyi!\non June 28, 2012 at 7:51 pm\nSiar a man hla riai\na cemtiang siar ka tum lem lo nan siar lo thei lo in a um ih\nka peh vivo, A canah mitthli a tla phah,\nkan pi cu upat a tlak rori aw.\non June 30, 2012 at 10:43 pm\nSalai Uk Lian uar na um nasa … na ca ngan a ropi ih siar nuam tuk.. Suu Kyi khawltlawnnak famkim ten kan siar ngah ih diriam um tuk…\non July 1, 2012 at 6:03 am\nCommenttu le Siartu zaten,\nPi Suu Kyi khualtlawnnak ka nganmi sunsak ih in rak siar sak ruangah ka lungawizet. Kimcanglozetin ka ngan. Ngan sualmi khal a um thei fawn.\nPi Suu Kyi hi uar a um zet. Kan rampi zalennak ngaingai in hruai thei ding le ding lo thu sawn cu khuanu pawl hnen ah a um. Pathian ih rem tinak sawn a si.\nA pai keneh a thlu thei nak…ram hrang a hna tuan le a cangvaih daan upattlakzet tampi a um ruangah a thuhla siar nuam ka ti zet.\nRam hrang na sacrifice nak kan uar tuk tiah mipi in an rak ti asinan anih cun sacrifice timi tongfang hmang lo ding ah mipi pawl ka sim theu. Ka duhthlan a siih sacrifice ti mi tong hman a tlak lo a ti.\nCun, non-violent policy a hrilnak hi ka uar cuang. Kawlram ralkappawl do neh ci an si lo ti a theih ruangah ralkappawl ka hua lo anmah thawn ram zalen kan tuah ding a ti. Cuvekih political thlirnak a rak nei hi a tha tuk.\nPingback: Kawlram In Thawngtla 46 Suah Ding : chinlandtoday.info\non July 3, 2012 at 10:56 am\nTha zet zual.\nSiar nuam in very man hla.\nHimi thuthang cu nan ngan tha tuk.


Phungyi Ihsin Hriamkai Ah >>> – Meifar\nPhungyi Ihsin Hriamkai Ah >>>\nFebruary 16, 2022 admin Lawrkhawm 0\nMyanmar ramsung buainak ah mino ṭhaṭha cu hriamkai in ralhrang pawl an do rero lai. An hlan ih an sinak, an hnaṭuannak pawl tlansan in thuneihnak latu ralhrang pawl an do. Ram le miphun tuahṭha dingin an zuam rero lai.\nCumi lakah mino pakhat cu midang vek siloin a hlan ih a sinak danglam zet cu suahsan in tualsung mipi kilhimtu ah a lut. An sakhan ah’ Comrade Phoenix’ tin an ko, a hlan ahcun phungyi a si ih phungyi lak khalah sinak sang kaitu a si.\nKum 9 mi a si lai ihsin phungyi ah a lut zo ih kum 14 lenglo phungyi hna a ṭuan, sakhuanak ihsin ramkhelhnak ih a lut cu har a ti zet nan ‘ralhrang pawl hi kan neh tengteng an ṭul, kan tengteng ding a si” a ti.\nThailand Ramsung Ih Lut Thup, Myanmar Mi Pawl Tomi Motor In Thailand Nauhak A Pah That, Motor Sungih To Pawl An Tlanhlo\nBus Thawn An Khua Ah A Tlung, A Kiangah Hmeltheih Lo Fala Ava To, A Liang Hnohsan In A Itter Hnuah An Caiaw


Mipi ralkap an um lo veten Ralhraang ralkap in Khawsung ah mi ceek ciamco - Falam Online Media\nMipi ralkap an um lo veten Ralhraang ralkap in Khawsung ah mi ceek ciamco\nMandalay PDF pawlkom ṭhenkhat in khawpi an suah san thu an phuang hnu, tuizing May 6 ihsin thok, ralhraang SAC ralkap pawl in khawsung hmun tamzet ah mi an ceek ciam co.\n“Tuhlan ih an duty dahlonak Siizungpi dunglam 27, 78 laamzin tipawl ah mi an ceek ciamco ih mawṭaw le mawṭaw cycle tivek tla an kham.”\n“Taksa daap mi khal an um ih mawṭaw cycle tool box tivek tiang an ongter. Ziangruangah mi an ceek ti cu ka thei fiang lo nan meithal le hawlmi an nei ti`n ka thei” tiah tualsungum mipakhat in MFP hnen ah a sim.\nMandalay PDF pawlkom ṭhenkhat cun Dothlengnak thazaangpetu mipi an mal tuk ti`n khawsung um a him nawn lo thu an rel ih, amalbikah PDF ralkapbu 2 cun Mandalay an suah san sung thu, kandungbai ah mipi an sim thei.\nCupawl in Khawpi an suah san thu an phuang hnu nikhat-hnih ah ralhraang ralkap pawl cun khawsung ah duty in ceekawknak phunphun an tuah.\nTuzing, May 6 ceekawknak an tuah lai ah ralhraang thuthang pekṭheutu mipakhat kah that a si ih, zo pawl in an kap timi cu felfaiin theihfiang a si lo.\nSiarcih : Mipi umtlandan an beidong ruangah PDF ralkap pawl in Mandalay Khawpi suahsan (May 4)\nMandalay khuasung ah cangvai ṭheutu Dragon Warrior ralkap pawl (MDY- PDF) cun Khuasung ah um a remcang nawn lo ti`n Khawpi an suahsan thu, tlangthannak an nei.\nCutiih thuthluknak an tuah naksan cu Dothlengnak ngai poimawh loin thei lo vekih hnasettuntu mipi an tam ruangah ti a si ih, “a thupten cangvai dan ding a har thlang” ti`n Dragon Warrior cun thu an suah.\n“Mah thawn pehpar lomi vekin duhtawkih umtlangtu mipi an tam ruangah kan nih pawlkom cun Khawpi kan suah san zo”.\n“Mipi zaten thindai zetin Mandalay khawpi ah ralhraang sal ah tangin rak um cio ko uh law. Khawsung umtlanding a cang thei nawn lo ruangah Khawpi cu kan suahsan hrih. Nikhatkhat ah nehnak thantar thawn Mandalay khawlipi ah ra kir saal kan beisei” ti`n Dragon Warrior FB cahmai ah theihternak an tuah.\nMay 2 ah Dalan thupeknak ruangah ralhraang SAC ralkap in PDF hriam tuar pawl colhnak hmun an siim ih mino 5 an kap that tiah theih a si.\n← Falam peng, Tlangzar kiang ah Miruak pakhat sar bet\nMipi Lung buaiter deuh tu CNA thusuah simfiahnak →